Афоризмлар | Страница 10 из 10 | www.ziyouz.uz\nБош саҳифа Ҳикматнома Афоризмлар (10)\nҲилм инсон вужудининг хушманзара боғидир ва одамийлик оламининг жавоҳирга бой тоғидир. Юмшоқ кўнгиллик ҳодисалар тўла денгиздаги кишилик кемасининг лангари деса бўлади ва инсоният қадрини ўлчайдиган тарозининг тошига тенглаштирса ҳам бўлади. Ҳилм ахлоқи одамнинг қимматбаҳо либоси ва у кийим турларининг энг давоми…\n• Билим томон йўл қисқа эмас. (Япон халқ мақоли)• Кўпчилик ғозни оққуш, деб ўйлайди. (Инглиз халқ мақоли)• Ўйламай гапириш- мўлжалга олмай ўқ узишдир. (Испан халқ мақоли)• Сукут сақлаб ҳам хато қилиш мумкин. (Инглиз халқ мақоли)• Кўпчилик ғозни оққуш, деб ўйлайди. давоми…\nҲамма вақт ўзингнинг нимани ҳоҳлаётганингни аниқ бил. Саҳро ичкарисига кирганингдан сўнг тамом орқага йўл йўқ, фақат олдинга юриш керак. Қолгани Оллоҳнинг қўлида.Муҳими ҳеч иш чиқмаслигидан қўрқмаслик зарур. * * * Жамики сир-асрор айнан шу ҳозирги кунда жам бўлган. Айни дамдаги давоми…\nБиз ҳеч қачон ўзимиз кирмаган ва кирмайдиган қиёфада кўринишга ҳаракат қилмай, ҳамиша қандай бўлсак шундайлигимизча кўринадиган бўлсак, борлигимизча намоён бўлсак, одамларнинг назарида кўп нарса ютган бўлардик. * * * Ҳақиқий чечанлик керакли гапнинг ҳаммасини айтиб, керагидан ортиқ ҳеч нарса демаслик давоми…\nОзодлик-озодлик… Яратганнинг ўзи бизни мазкур сўз бағрига топширди. Биз мазкур сўз бағрида… чақалоқ бўлиб ётибмиз! Биз ҳали отамиз ким билмаймиз, онамиз ким билмаймиз. Энг фожиали жой…дўст-душманимиз ким—билмаймиз. * * * Миллатчилик — иблислар паноҳ топажак энг сўнгги паноҳ, демак. Миллатчилик давоми…\nИймон бир муаззам сарой десак, унинг ичига кирмоқ учун юриб бориш керак, балки тиканзорни ялангоёқ босиб ўтишга тўғри келар. * * *Кам ичдинг нима-ю, кўп ичдинг нима, фарқсиз, игна ҳам йўғон қозиқнинг учи ҳам кўзга кирар бўлса барибир кўр қилади.Тоҳир давоми…\nОдам ўз қилмишини оқлаш учун бир сабабдан бошқа ҳар қандай сабабни топади, ўз жиноятларини оқлаш учун бир баҳонадан бошқа ҳар қандай баҳонани топади, ўз тинчини таъминлаш учун бир важдан бошқа ҳар қандай важни топади-ю, фақат ўзининг ҚЎРҚОҚлигини ўйламайди.Шоу\n“Мен дунё тарихини ўқиб шундай хулосага келдим: дунё подшоҳлари тўплаган жами салтанату бойлик, қасрлару саройлар Муҳаммаднинг (алайҳиссалом) ямоқ яктакларига ҳам арзимас экан… Биз Оврупа миллатлари маданий имконимиз юқори бўлишига қарамай, Ҳазрати Муҳаммад сўнгги поғонасига қадар чиқа олган зинанинг биринчи пиллапоясидамиз, давоми…\n10-саҳифа. Жами: 10«12345678910\nТомас Манн ҳикматларидан


«Манчестер Сити» янги трансферини эълон қилди\n02:00 / 08.08.2019 12166\n«Манчестер Сити» расмий сайтида «Ювентус» ҳимоячиси Жоау Канселуни трансфер қилганини эълон қилди. Португалиялик футболчи билан «шаҳарликлар» 2025 йил ёзига қадар амалда бўлувчи шартнома имзолаган.\nТуринликлар сайтида маълумот берилишича, Канселу 65 миллион еврога трансфер қилинган. Канселу янги клуби сафида йилига 4,5 миллион евро миқдорида маош олади.\n«Манчестер Сити» — ажойиб мураббийга эга бўлган фантастик клуб. Бу ердалигимдан жуда хурсандман. Ҳамиша профессионал даражада ўсишга ва совринлар ютиб олишга ҳаракат қиламан. «Манчестер Сити»да кўп нарсага эришишимга ишончим комил», — деган Канселу.\nУшбу трансфер доирасида «Манчестер Сити» ҳимоячиси Данило Туринга келди ва клуб билан 5 йиллик шартнома имзолади. Ушбу шартномага кўра у йилига 3,5 миллион евро миқдорида маош олади. Унинг трансфери 37 миллион еврога баҳоланган. Клублар тўловларни 3 йил давомида бўлиб-бўлиб амалга оширишади.\nКанселу «Ювентус»га 2018 йил ёзида «Валенсия»дан 40,4 млн евро эвазига келганди. Ўтган мавсумда 25 ёшли португалиялик футболчи туринликлар жамоасининг барча турнирлар доирасидаги 34 учрашувида майдонга тушиб, бир гол урган ва беш голга узатма берган.\nДанило 2017 йил ёзида «Реал»дан «Манчестер Сити»га 30 млн евро эвазига ўтганди. Ўтган мавсумда ушбу 28 ёшли бразилиялик футболчи жамоасининг барча турнирлар доирасидаги 22 учрашувида майдонга тушиб, бир гол урган ва бир голга узатма берган.\nАПЛ. «Манчестер Сити» - «Тоттенҳэм» ўйинида сермаҳсул дуранг қайд этилди\n«Манчестер Сити» — Англия суперкубоги соҳиби\n«Шаҳарликлар»нинг янги таянчи. Уни янги Бускетс деб аташади


23:53 / 20.09.2016\nЖоли Питт билан ажрашишга 19 сентябрда ариза берди. ОАВ маълумотларига кўра, актриса эрининг ўз оталик бурчини кўнгилдагидек бажара олмаётганидан норози бўлган. Жоли суддан 6 нафар фарзандини тарбиялаш ҳуқуқини унга беришни, Питтга эса фарзандларини дам олиш кунлари кўриш имкониятини қолдиришни сўрамоқда.\n41 ёшли Жоли ва 52 ёшли Питт 3 нафар асранди фарзанд: камбожалик Мэддокс, вьетнамлик Пакс ва эфиопиялик Захарани тарбия қилишади. Жуфтликнинг шунингдек Шайло исмли қиз ҳамда Нокс ва Вивьен исмли эгизак фарзандлари бор.


Озарбайжон. Сайловга бир кун қолди.\n03 март 2021, Тошкент вақти: 13:40\n"Озарбайжондаги президент сайловларининг натижаси қандай бўлади?" деган саволга таҳлилчилар икки хил жавоб беришмоқда.Биринчи жавоб- сайловларнинг биринчи босқичида яъни 15 октябр куни ҳеч ким ғалаба қозонмайди; иккинчи босқич мухлифат номзоди Иса гамбар ва Илҳом Алиев ўртасида кечиб, Илҳом Алиевнинг ғалабаси билан тугалланади. Иккинчи жавоб сайловнинг биринчи босқичидаëқ Илҳом Алиевнинг сайланиши аниқ. Демак ҳар икки ҳолатда ҳам Озарбайжонда алиевлар сулоласи сақланиб қоларканда!\nМусовот партияси раиси, президентликка номзод Иса Гамбар гапиради.\n"Албатта сулола ëки монархия хавфи нафақат Озарбайжон, балки бутун собиқ совет ҳудудлари узра кезиб юрган хатарли шарпадир.Агар Озарбайжонда бу сценарий амалга ошса, бошқа собиқ совет республикалари учун ëмон ўрнак бўларди."\nДарҳақиқат аксарият собиқ совет республикалари тепасидаги қариëтган раҳбарлар ўз ўрнига фарзандларини қолдириш ниятини яширишаëтгани йўқ.\nҚозоғистон президентининг қизи Дариға Назарбоева ўтган ой иқтидорга келиш ниятини очиқлаган бўлса, Туркманистон президентининг ўғли Муроднинг ҳам ота изидан бориши кутилмоқда.\nБундай ҳолатни жаҳон сиëсатида ҳам кузатишимиз мумкин. Масалан Шимолий Кореяда Ким Ир Син ўрнига унинг ўғли ўртоқ Ким Чин Ир раҳбарлик қилмоқда.Ëки Сурия президенти Ҳафиз Асад ишини унинг ўғли Башир Асад давом эттирмоқда. Айни пайтда Озарбайжонлик мустақил журналист Ҳасан Оға Озарбайжон жамияти билан Сурия ўртасида тафовут катта эканлигига эътибор қаратади.\n"Сурияда Ҳафиз Асад ўз ўғлини ворисликка тайëрлаб борди, олдин катта ўғлини, у ҳалок бўлгач кичик ўғлини. Бизда ундай бўлмади. Ҳайдар Алиев ҳеч қачон ворис тўғрисида оғиз очмаганди. У сайловларда фақат мен ғалаба қиламан, ўғлим ҳам Озарбайжоннинг бир фуқароси сифатида сиëсий ҳаëтда иштирок этиши мумкин деган гаплардан нари ўтмади. Илҳом Алиев ҳам сайловларда ғалаба қилиш учун эмас балки отамни қўллаб қувватлаш учун қатнашяпман деган гапларни айтганди. Ҳозир ҳамма айтилган гапларнинг бутунлай тескариси рўй бермоқда."\nОзарбайжонлик таҳлилчи Саида Гўчомонли иқтидордаги ҳукумат нима қилиб бўлса ҳам алиевлар сулоласини давом этиши учун тиришмоқда дейди.\n"Ҳозир Озарбайжон жамиятида ҳусусан бюджет идораларида қўрқитиш ишлари олиб борилмоқда. Бюджет идораларидаги ҳодимларга ўз иш жойларида овоз берамиз деб мажбурлаб ариза ëздиришмоқда. Ўз иш жойида овоз бериш, раҳбарлар назорати остида овоз беришни англатади."\nСаида Гўчомонли Илҳом Алиевнинг фақат президентнинг ўғли бўлгани учунгина мамлакат раҳбарлигига сайланишини тўғри эмас деб ҳисоблайди.\nОзарбайжон президент девони қошидаги жамоатчилик билан алоқалар маркази раҳбари Рустам Мамедов эса Илҳом Алиевни президентликка энг муносиб номзод деб ҳисоблайди.\n"Нега шундай деб ҳисоблайман. Чунки Илҳом Алиев партия раисининг ўринбосари. Гап ким-кимнинг ўғли эканлигида эмас, гап сиëсий йўналишда. Хўш ким давом эттира олади бу йўналишни? Айни пайтда йўналиш давомчиси қилиб Илҳом Алиев танланган экан, бунинг ҳеч ëмон томони йўқ. Агар Жорж Буш ишини ўғли давом эттирса бу сулолами?Агар Жавоҳарлал Неру ишини қизи Индира Ганди давом эттирса бу сулолами? Бу сулола эмас сиëсат.Партиявий сиëсат.\nМен ўғил отасини ишини давом эттирмаслиги керак деган фикрга қўшилмайман.У ўғил бўлса уйида ўғил, сиëсий саҳнада эса сиëсий ворис."\nОзарбайжон президент девони қошидаги жамоатчилик билан алоқалар маркази раҳбари Рустам Мамедов фикрлари эди. Бокудаги мухбиримизнинг хабар беришига кўра 14 октябр куни шаҳар кўчаларидан тагига "улар бизнинг ўтмишимиз, бугунимиз ва келажагимиздир" деб ëзилган Ҳайдар ва Илҳом Алиевнинг портети олиб ташланган. Бу портретлар бир кунга олиндими ëки бир умргами, буни 15 октябр Озарбайжон президентлиги сайлов натижаси кўрсатади.


Россия Ташқи ишлар вазирлиги ҳарбий базаларга оид Грузия парламенти резолюциясини бесамар дея атади\n27 январ 2021, Тошкент вақти: 19:17\nРезолюцияда айтилишича, 15 майга қадар ҳарбий базалар эвакуацияси ҳақида бирор келишувга эришилмаган тақдирда, расмий Тбилиси уларни келаси йилнинг 1 январига кадар ёпиб ташлашни таклиф қилади. Грузия парламенти депутати Гига Бокериянинг айтишича:\n— Резолюцияда дипломатия учун алоҳида муддат белгиланган, аммо Россия бир неча бор базаларни олиб чиқиш борасида сиёсий иродасизликни намойиш этди. Бу совет режими даврининг акс-садоси. Базалар грузин халқининг ихтиёрига карши барпо этилган, — деди Грузия парламенти депутати.\nАйни пайтда бу борада ўз муносабатини билдирар экан¸ Россия Ташқи ишлар вазири Сергей Лавров шундай деди:\n— Томонлар ўртасида музокаралар олиб борилмоқда. Базаларнинг фаолият муддати ва тартиби, уларни олиб чиқишдаги молиявий ҳаражатлар масалалари ҳам мухокама қилинади. Зеро базаларни олиб чиқиш маълум харажатларни талаб этади. Стамбулда айни масала мухокамаси пайтида¸ ЕХҲТ ва бир қатор бошқа мамлакатлар бу борада кўмак беришга тайёрлигини билдирган эди, — деди Сергей Лавров.


Украинанинг “Никдария” компанияси – Европа типидаги резаворлар бизнеси учун намуна • EastFruit\nБош саҳифа › Мева-сабзавот бизнеси › Бизнес тарихи › Украинанинг “Никдария” компанияси – Европа типидаги резаворлар бизнеси учун намуна\nБизнес тарихи Янгиликлар\nУкраинанинг “Никдария” компанияси – Европа типидаги резаворлар бизнеси учун намуна\nМуаллиф: EastFruit 27 Дек 21 26 Дек 21 046\nУкраинадаги “Никдария” МЧЖ – бу энг яхши халқаро стандартларга риоя қилиб, барча жараёнларни оптималлаштирган ҳолда жадал ривожланаётган замонавий резаворлар бизнесидир.\nУшбу бизнес илғор технологиялар, қизиқарли маркетинг ёндашувлари ва диверсификацияланган стратегияларни ўзида мужассам этган. Европа типидаги мазкур хўжалик голубика ва сарсабил етиштириш билан шуғулланади. Киевдан Житомир томонга 2 соатлик йўл, деб ёзади УПОА сайти.\n“Никдария” МЧЖ GLOBAL GAP ва GRASP бўйича сертификатланган ҳамда ишлаб чиқариш ва ишчиларга меҳнат шароитларини таъминлаш бўйича Европа стандартларига қатъий риоя қилади.\n“Мухтасар қилиб айтганда, хўжалик халқаро стандартларга ҳамда маҳсулот етиштириш ва голубикани қайта ишлашдан тортиб то ходимлар учун муносиб меҳнат шароитларигача – барча жараёнларни оптималлаштиришга тўлиқ амал қилади”, – дея қайд этди корхонанинг тижорат бўйича директори ва Украина мева-сабзавотчилар ассоциацияси (УПОА)нинг резаворлар йўналиши раҳбари Евгений Харлан.\nХўжаликнинг ўзига хослиги нимада? “Никдария” МЧЖдан энг яхши АГРО тажрибалар тўғрисида батафсил\nЭнг аввало, “Никдария” хўжалигида иш прогноз қилинадиган ва текширилган маълумотлар асосида ташкил этилади, деб ёзади BrandStory.\nХўжаликда метеостанция узатадиган об-ҳаво шароитлари тўғрисидаги статистик маълумотлардан фаол равишда фойдаланилади. Улар ёрдамида мутахассислар экинлар, касалликлар ва зараркунандаларнинг ривожланиши тўғрисида янада аниқ прогноз қилиш имконига эга бўладилар. Бу эса, ўз навбатида, кўплаб устунликлар ва имкониятлар беради:\n– Метеостанция “SPRAY OUTLOOK” функциясига эга бўлиб, у дала ишлари ва экинларни суғоришни аввалдан режалаштириш имконини беради. Натижада, ишларни бажариш учун вақтни тежаш ва меҳнат ресурсларини тўғри тақсимлаш мумкин бўлади.\n– Эвапотранспирация, яъни метеостанция маълумотларига асосланиб хўжалик ўсимликларнинг намлик сарфини прогноз қила олади. Бу эса намликдан самарали фойдаланиш, сув ва энергия ресурсларидан 20 фоизгача иқтисод қилиш имконини беради.\n– Совуқ тушишини аввалдан прогноз қилиш эса башорат қилинаётган совуқчилик кучи ва экинлар гуллаши давридаги салбий ҳароратга қарши чораларга қараб, 90 фоизгача ҳосилни асраб қолишга ёрдам беради.\n“Бундай метеостанциялар тармоғи орқали об-ҳаво ўзгаришларини янада аниқроқ башорат қилиш, натижада эса дала ишларини бажариш ва режалаштиришда ишонч билан ҳаракат қилиш мумкин бўлади.\nИккинчидан, бу – маҳсулотни даладан пештахтагача кузатиш тизими\nХўжалик ҳосилни йиғиб-териб олиш жараёни устидан дастурий таъминот ёрдамида назоратни жорий қилган. Ҳосилдорлик статистикасини тизимли равишда йиғиб бориш, энг асосийси, уни ҳар бир гектар кесимида таҳлил қилиш, йиғиб олинган ҳосилни ва уни сақлаш шароитларини даладан супермаркетгача бўлган масофанинг ҳар бир босқичида кузатиш – бу шунчаки раҳбариятнинг ҳаваси эмас. Бу ерда гап пул ҳақида бормоқда…\nБундай кузатув тизими қуйидаги имкониятларни яратади:\nРезаворнинг сифатини сақлаб қолиш\n“Йиғиб олинган ҳосил тўғрисидаги маълумотларнинг автоматик тарзда киритиш ҳисобига биз маҳсулот ҳисобини юритишга кетадиган вақтни тежаймиз. Шу тариқа, йиғим-теримдан маҳсулотни музлатишгача бўлган вақт қисқартирилади. Бу эса резаворларнинг сифати ва сақлаш муддатига ижобий таъсир кўрсатади”.\nПартиянинг ҳар бирлиги келиб чиқишини кузатиш\nКузатув имкониятини биз маҳсулотнинг келиб чиқиши (товар қаерда тайёрланганига доир маълумот ва унинг ҳаракатланиш тарихини кўрсатамиз) ва жойлашуви (айни пайтда товар қаерда турибди)га нисбатан татбиқ этамиз. Бунинг учун биз товарнинг тури ва келиб чиқишини идентификация қилган ҳолда, алоҳида қадоқда ҳар бир товар учун ўзига хос серия рақами бириктирамиз. Маълумотлар базаси маҳсулотнинг ҳаракатланиш йўли тўғрисидаги маълумотларни йиғиб, сақлаб боради ва ҳар бир товарни кузатиш имконияти яратилади.\nТоварларнинг жойлашуви ҳар бир манфаатдор томонга маҳсулотнинг айни пайтдаги эгаси ва у мазкур жойга етиб келиши учун ҳаракатланиши лозим бўлган йўлни аниқлаш имконини беради.\nЙиғим-теримнинг самарадорлигини назорат қилиш\nҲосилни йиғиб олиш самарадорлигини назорат қилиш бир ишчи учун иш ҳажми нормаси тўғрисида тасаввур беради ва меҳнат ресурсларидан фойдаланиш самарасини кескин оширади. Шунингдек, у ишчиларни ташиш билан боғлиқ харажатларни 15 фоизгача камайтиради.\nБундан ташқари, ишчига ҳам айни бир вақт оралиғида кўпроқ пул ишлаб олиш имконини бериб, тўлдирилган тара билан йиғим-терим жойидан маҳсулот қабул қилиш пунктигача ҳаракатланишнинг озайиши ҳисобига жисмоний чарчоқни камайтиради.\nИш ҳажми нормасига мувофиқ ишчиларга адолатли ҳақ тўлаш\nМаҳсулот қабул қилиб олинаётганда, тара ва бейж штрих-коди сканерланади, тегишли ходим бўйича маълумотлар автоматик равишда акс эттирилади (инсон омили аралаша олмайди). Маҳсулот вазнини қайд этар экан, дастур ишчи бўйича қуйидаги маълумотларни намойиш қилади: кун давомида терилган маҳсулотнинг умумий ҳажми, маҳсулот бирлигини йиғиш қиймати, ишчининг қўлига тегадиган пул миқдори. Бу ходимнинг умумий қониқишини ошириб, унинг мазкур хўжаликда ҳосил теримида ишлашда давом этишга мойиллигини шакллантиришга ёрдам беради.\n“Никдария” МЧЖ агрономидан ажойиб туҳфа – тупроқ намлиги ва ҳароратини назорат қилувчи дастур\nКорхонанинг бош агрономи Юрий Бегалов дастлабки 1-2 йилдаёқ ҳосилдорликни яхшилаши муқаррар бўлган тажриба тўғрисида сўзлаб берди.\n“Голубиканинг илдиз тизими тупроқ сирти остидан 10 см дан 40 см гача бўлган оралиқда бошланади. Мен далани суғораётганимда дастурий таъминот сув тупроқ остига қандай кириб боришини кўрсатиб туради. 40 см га етганда мен сув беришни тўхтатаман – тупроқни янада чуқурроқ суғоришдан фойда йўқ. Чунки ўсимлик илдизи у ёғига етиб бора олмайди. Бу тизим бизга суғориш учун сувни ўтган йилгига нисбатан 20 фоизга тежаш имконини берди. Тизим ўсимлик илдизлари етиб бора олмайдиган жойларга бекордан-бекорга ўғит юбормасликка ёрдам беради. Жорий йил мазкур ускуна туплардаги яшиллик қопламаларини сезиларли даражада ошириш, новдаларни кўпайтиришга имкон яратди. Келгуси 1-2 йил ичида биз ҳосилдорлик 150-200 фоизга ортишини кутяпмиз”.\n“Овқат пиширишни билардим, аммо уни узатишни билмасдим” ёки “Никдария”дан маркетинг бўйича лайфхак\nБу йил “Никдария” МЧЖ IBerry бренди остида шов-шувли маркетинг кампаниясини ўтказди. Умуман олганда, голубика билан биргаликда энди салсабил ҳам “гуллаб-яшнамоқда”. Бу эса резаворлар бизнесини диверсификация қилишда жуда катта лайфхак ҳисобланади. Қолаверса, голубика йиғим-теримида фақатгина мавсумий даврда банд бўлган ишчиларни меҳнат билан банд қилишга ёрдам беради. Салсабил етиштириш “Никдария” МЧЖ учун бошқа ишлаб чиқарувчилар билан кооперацияни кучайтириб юборди. Натижада, корхона АТБ супермаркетлар тармоғи билан шартномани ёпишга муваффақ бўлди.\n“Никдария”дан энг яхши АГРО Тажрибаларни қай тарзда жорий қилиш мумкин?\n– “Никдария” худди шу йўналишда ривожланишни истаган ўзи сингари кичик компанияларга консультациялар ўтказади;\n– “Никдария” жараёнларни ишга туширишга ёрдамлашади, маслаҳат беради, айтиб туради.\nШу боисдан, тажриба-синов лойиҳаларини “Никдария”да синовдан ўтказиш ва тизимларни ишга тушириш бозорнинг бошқа иштирокчилари орасида ҳам ёйилади. USAID АГРО дастури эса ўзининг BestAgro лойиҳаси орқали шунга умид қилмоқдаки, энди “Никдария” издошлари тобора кўпая бошлайди, СМАРТ тизимлар эса украин фермерлари орасида одатий ҳодисага айланади.\nавтоматлаштиришголубикаЕвгений ХарланинновацияларНикдария ТМ iBerryсарсабилтехнологиялар


Google Android O’ни қачон тақдим этиши маълум бўлди\n19:25 / 25.01.2017\nGoogle компанияси Google I/O ишлаб чиқарувчилари анжумани санасини эълон қилди. Тадбирда асосий ўрин - Android O тақдимотига бағишланади.\nGoogle I/O – қидирув гиганти анъанавий равишда ўзининг янги сервисларини намойиш этувчи анжуман бўлиб, ўтган йилги бундай тадбирда Android N ва янги мобил операцион тизимига мўлжалланган виртуал реаллик платформаси, Allo мессенжери, Android Wear 2.0 олиб юрилувчи ускуналар учун операцион тизим, шунингдек Google Ёрдамчи, Google Home уй ёрдамчиси, Google Фото, Duo видеоқўнғироқлар сервиси тақдим этилган. Бу йилги тадбирдан эса янада кўпроқ янгиликларни кутишмоқда.\nGoogle I/O 2017 17 май куни бошланиб, уч кун давом этади.\nТадбир АҚШнинг Калифорния штатида жойлашган Маунтин-Вьюдаги Google қароргоҳидан унча узоқда бўлмаган бизнес-марказда ўтказилади.\nБиринчи куни янги Android O’нинг тақдимоти бўлиши кутилмоқда. Шунингдек, экспертлар компания Chrome OS янги имкониятлари ҳақида гапириб беришлари ва бизнес, кўнгилочар соҳалар ҳамда ақлли уйга мўлжалланган бошқа маҳсулотларни тақдим этишини башорат қилмоқда.\nGoogle I/O 2017 анжумани сайти ишга туширилди, бироқ унда ҳозирча ҳеч қандай маълумот йўқ.


Британия компанияси Наманганда 90 миллион долларга канализация тизимини қуради - Anhor\nAnhor Все посты Британия компанияси Наманганда 90 миллион долларга канализация тизимини қуради\nБритания компанияси Наманганда 90 миллион долларга канализация тизимини қуради\n23 декабрь куни Молия вазирлигида “Metito Utilities Limited” компанияси (Буюк Британия) “Наманган шаҳрида давлат-хусусий шериклик асосида оқова сувларни тозалаш иншоотларини қуриш” лойиҳаси бўйича тендер ғолиби деб топилди. Бу ҳақда вазирликда маълум қилинди.\n“Ушбу лойиҳа бўйича икки босқичли очиқ ва шаффоф тендер ўтказилди. Тендернинг биринчи босқичида лойиҳага қизиқиш билдирган 23 та хорижий компанияга олдиндан малакавий ҳужжатларни (RFQ) тақдим этиш бўйича сўров юборилди. Тендернинг иккинчи босқичида Буюк Британиянинг Metito Utilities Limited компанияси, шунингдек, Нидерландиянинг Almar Water Solutions BV консорциуми иштирок этди”, — дейилади вазирлик хабарида.\nТақдим этилган молиявий таклифларга кўра, Metito Utilities Limited компаниясидан имконлилик учун тўлов суммаси 97,5 миллиард сўмни, ” Almar Water Solutions BV ” компаниясидан эса 103,1 миллиард сўмни ташкил этади.\n20 декабрь куни ушбу лойиҳа бўйича идоралараро тендер комиссияси Metito Utilities Limited компаниясини халқаро тендер ғолиби деб тан олди, у молиявий таклифга кўра имконлилик тўлови учун энг паст нархни – 9 миллион долларни йиллик тўловни таклиф қилди.\n“Наманган шаҳрида давлат-хусусий шериклик асосида оқова сувларни тозалаш иншоотларини қуриш” лойиҳасининг қиймати 90 миллион долларни ташкил этади. Муддати – 25 йил, шундан дастлабки 2 йил қурилиш даври ҳисобланади. Лойиҳа доирасида кунига 100 000 м3 қувватга эга оқова сувларни тозалаш иншооти ва узунлиги 7,5 км бўлган канализация тармоғини қуриш кўзда тутилган.\nАвтомобилдан эҳтиёт бўлинг!\nТошкент метрополитени 2022 йилда Россиядан 56 та вагон сотиб олишни режалаштирмоқда


ОТБ Ўзбекистонга энергетикани ривожлантиришга $450 млн ажратди - Фарғона.Ру ахборот агентлиги\n11:39 msk, 19 Январь 2019\nОТБ Ўзбекистонга энергетикани ривожлантиришга $450 млн ажратди\n15.12.2017 17:14 msk\nОсиё тараққиёт банки (ОТБ) Ўзбекистонга $450 млн кредит ажратишни маъқуллади, дея хабар беради 13 декабрь куни Podrobno.Uz.\nКредит Талимаржон иссиқлик электр станциясида қўшимча генератор машиналарини ўрнатига қаратилади. Қуввати 850 дан 950 мегаватт бўлган бир нечта қўшимча буғда ишлайдиган газ турбиналарини сотиб олиш режалаштирилмоқда. Бунинг эвазига ИЭМ қуввати 2600 мегаваттггача, иссиқлик самарадорлиги эса 48% дан 51%гача ўсади.\nЭлектр станциянинг қўшимча жиҳозлар билан замонавийлаштириш $860 млн га тушади. Лойиҳани молиялаштиришга ОТБдан ташқари Япония халқаро ҳамкорлик агентлиги ва Ўзбекистон тикланиш ва тараққиёт жамғармаси розилик берди.\nОТБ кредит билан бир вақтнинг ўзида Ўзбекистонга қайтарилмаслик шарти билан 2 млн доллар беради. Бу пуллар “Ўзбекэнерго” компаниясининг молиявий барқарорлигини таъминлаш ҳамда электр энергетикада тарифлаш тизимини такомиллаштиришга йўналтирилади.\nТалимаржон ИЭС қурилиши 1984 йилда бошланган, бироқ СССР парчаланиб кетганидан кейин лойиҳа музлатиб қўйилди. Қурилиш 1998 йилда қайта бошланди, станциянинг биринчи энерггия блоки 2004 йил декабрида ишга туширилда. 2016 йил октябрда станцияда қуввати 450 мегаватт бўлган биринчи буғли газ генератори ишга туширилди, 2017 йил февралида эса яна шунақа қувватдаги битта, августда эса иккита генераторлар ишлаб кетди.\nШунга қарамай, Ўзбекистонга шу кунларда ҳам электр энергияси тақчиллиги кузатилмоқда. 2017 йил июлида мамлакатнинг деярли 60 фоиз аҳолиси электр таъминоти сифатидан норозиликларини билдиргандилар.\nШу билан бирга, 2018 йилдан бошлаб электр энергияси учун тўловларнинг янгича эгилувчан тизими жорий этилади. Энергияни тежаш мақсадида барча биноларни қуёш сув иситгичлари билан жиҳозлантириш режалаштирилмоқда. Ички ёритиш учун маҳаллий, энергия тежамкор лампочкалари ўрнатилади.


Ўғли ҳам энди гўдак эмас. Шундай бўлса бошқа гап эди. Ўн саккизга кирди. Кап-катта йигит. Инграниб, ҳарсиллаб нафас олиб ётса-да, онаизорининг кундузи шифохона зинасида, кечаси коридорда шарпадек кезиб юришидан ори келади. Баланд-баланд овозда койиб қўяди:\n— Кетинг уйга, ойи! Ўлиб қолмайман-ку! Мана, туриб юра оламан...\nАслида бутун танасини исканжага олган ҳарорат мадорини қуритиб боряпти. Ўрнидан турса, қўл оёғи дир-дир титрайди. Ҳаво етмай қолгандек калта-калта нафас олади. Аждар каби бурнидан олов пуркаётганга ўхшайди, назарида. Бурнининг ичи қуриб, ачишадиган бўлди. Лаблари қовжираб, яласа, тилига похолдек ботяпти. Мияси ёғда қоврилаётгандек жизиллайди, тутун ичида қолгандек хиралашади. Лекин онасига сездирмасликка ҳаракат қилади.\n— Ойи, дадам билан кетаверинг. Бу ерда нима бор? — минғирлаб қўяди баъзан.\n— Уйдаям нима бор, болам? Сингилларинг рўзғорни эплайди. Даданг ишга бориб-келяпти. Мен нимаям қилардим? — дилбандининг кўзларидан кўз олмай гапиради она.\n— Ухлайсиз. Дам оласиз. Уч кундан буён ухлаш тугул ётганингиз ҳам йўқ. Юрасиз, ўтирасиз... — чарчаб қолганидан ҳансирайди ўғил.\n— Аҳволингни қара болам. Уйда қандай ўтираман? Рангингда ранг йўқ. Томоғингдан сувдан бошқаси ўтмаяпти. Овқат есанг экан, кучга кирсанг, дардни енгсанг. Қаердан келди, бу иситма? — кўзларида ёш айланади онанинг.\nАзойи бадани зирқираётган ўғил бошқа гапирмайди. Гапиравериб ҳам чарчади. Онаси барибир қулоқ тутмаяпти. Бир у эмас, уни кўргани келган, отаси, холалари, аммалари ҳам койиди. Барибир кетмади онаси.\n— Ойи, мен мана бу стулда ўтириб телевизор кўраман. Сиз менинг жойимга чўзилинг... — уч кунда кўзлари киртайиб, ранги ўчиб, бир аҳвол бўлган волидасига жой кўрсатди ўғил.\n— Ўзинг ёт болам. Мадоринг йўқ...\nБоласи касал бўлса, она чўзилиб ётармиди? У ҳам ётмади. Қайтанга ўзини тетик тутишга ҳаракат қилиб, бош шифокорнинг қабулига кирди:\n— Ассалому алайкум! Менинг ўғлим... уч кундан буён... — томоғига аччиқ нимадир тиқилди. Бошқа гапира олмай қолди: — Болам...\n— Мардоновми? Хабарим бор, опа. Хавотир олманг. Биз тахмин қилиб олган анализимизнинг жавоби бугун чиқади. Шунга қараб, дори-дармон қиламиз. Яна бугун консилиум ўтказишни ҳам режага киритганмиз. Шифокорлар биргаликда кўрамиз, болангизнинг касалини аниқлаймиз, иссиғи нега чиқаётганини айтамиз...\nУ шифокор ҳузуридан бироз таскин топиб чиқди. Хаёлида ўғлини иссиқ тарк этгандек, юрагида айланаётган, сақланиб турган турли кўнгилсиз таҳминларни қувгандек бўлди.\n— Бугун анализинг чиқаркан. Худо хоҳласа, яхши бўласан-ей! — ўғлига ҳам чеҳраси очилиб гапирди у. — Яхши гап, яхшида. Қувват беради одамга. Бир тетиклашиб қолдим...\n— Қон анализимнинг жавоби чиқарканми? — ўғли ҳам жонланди.\n— Сўрамабман қара. Хурсанд бўлганимдан келаверибман. Худди дўхтир шу гапни айтиши билан сенинг иссиғинг тушгандек туюлди-да! — ҳайратини яшира олмади она.\nЛекин ўғлининг иссиғи тушмади. Қони ҳам тоза чиқди. Бирга йиғилишиб келган етти-саккизда шифокор ҳам бир узоқ маслаҳатлашдики, онанинг юраги тарс ёрилиб кетай деди. Охири ҳамшира чиқиб бир қулоч қоғоз тутқазди:\n— Шу дориларни олиб келаркансиз. Эртагача...\n— Ҳозироқ олиб келаман, — деди она ишонч билан. Чунки турмуш ўртоғи бир талай пул ташлаб кетган, нимадан ўйланади.\n— Мана бу иккитаси бу ерда йўқ. Тошкентда бор дейишди. Суриштириб топиб келтирасизларда! Қимматроқ ҳам экан...\n— Хў-ў-ўп, — у дарҳол эрига қўнғироқ қилди.\nБир зумда етиб келган ота дарров кимлар биландир гаплашиб, дориларни суриштира кетди. Айтишларича, бу дорилар “қимматроқ” эмас, жуда қиммат экан.\n— Майли, қанча бўлса ҳам олиб келтиринг... — зорланди она эрига.\n— Менам шундай деяпман. Лекин бу дорилар топилмайдиган ҳам экан. Йўқ эмиш...\nОнаизор йиғлаб юборди. Зинага мук тушди-да, ўзига ўзи гапира кетди:\n— Художоним, ўзинг мушкулимни осон қил. Сенга ҳали бирор ёмонлик қилмадим. Одамларга ҳам зиёним теккан эмас. Нима учун мени бунча қийнайсан? Боламга ўзинг шифо бер...\n— Дўхтирлар ҳам атай қилганми, йўқ дорини ёзиб берган! — сўкиниб зинадан тушиб кетди эри ҳам.\nОна баттар эзилди. Лаблари яна пичирлай бошлади.\n— Худойим, ўзинг нажот бер! Рўзаи Рамазон ойида “Ол қулим”, деб болам учун ўша дориларни топишда ёрдам бер!\n— Бугун қизиқ воқеа бўлди, — деди Маҳлиёнинг эри ишдан келиб, дастурхон бошига ўтираркан. — Самарқанддан бир курсдошим қўнғироқ қилди. Бир боланинг иссиғи тушмаётган экан. Шунга дори суриштирибди. Қариндошингми, десам, “Йўқ, сенинг қайнуканг”, дейди. Бошимдан ҳушим учибди. “Қайси?” десам, “Ҳовлиқма, хотинингнинг қишлоғидан холос”, деди. Бир қўрқиб кетибман.\n— Бизнинг қишлоқдан? Ким экан? — қизиқсинди Маҳлиё.\n— Билмасам, — бепарво овқатини ея бошлади эри. — Сўрамадим. Уям билмаса керак. Шунчаки “аптека”да ишлайди. Қишлоғингнинг номини эшитиб қолган-да! Лекин дори бизнинг дорихонада йўқ эди. Бошқаларида бўлиши ҳам даргумон.\n— Ким экан-а? — қизиқсинди Маҳлиё. Овқатланиб бўлишган эди ҳамки, онаси қўнғироқ қилди. Узоқ гаплашишгач, онаси ўзи билмаган ҳолда бояги гапга ойдинлик киритди.\n— Комила дугонангнинг ҳам катта ўғли касал экан. Иссиғи тушмаётганмиш. Комила шифохонадан бери келаётгани йўқ. Қиммат дори айтишганмиш, “Ўшани олса, ўғлининг иссиғи тушиши мумкин”, дебди дўхтирлар...\nМаҳлиё ўйга толди. Хотиралар уни ўқувчилик йилларига бошлади. Мактаб даврида уларни бошқа туманга пахта тергани олиб боришганди. Сира эсидан чиқмайди. Унинг томоғи буғилиб, иссиғи кўтарилди. Сира тушай демади. Ярим тунда шунчалар жонидан ўтдики, йиғлай бошлади. Биринчи бўлиб, Комила уйғонди:\n— Маҳлиё, нима бўлди? Яна иссиғинг чиқяптими?\n— Азойи баданим қақшаяпти...\n— Вой-ву-у, куйиб ётибсан-ку! Мен ҳозир...\nКомила хонадан чиқди-ю, шу билан бир соатларда кириб келди. Ёнида ўқитувчи, шифокор ва дори-дармонлар билан...\n— Э, бу дугонанг туман марказига бормагунча, “Тез ёрдам”ни олиб келмагунча тинчлик бермади, — деди ўқитувчиси Маҳлиёга. Унинг сўзларида норозилик эмас, мамнунлик зоҳир эди. — Яна “Тез ёрдам”га “Ўзи дориларингиз борми? Бўлмаса, мана пул ҳам олиб келдим. Сотиб олиб кетайлик!” дейди. Ҳар эҳтимолга қарши деб қанақадир уколларни сотиб ҳам олди. Шундай дугонанг бор экан, қара...\nМаҳлиё Комилага қараб, яна йиғлаб юборди. Ўшанда шунчалик кўнгли бўшаб кетгандики, раҳмат айтишга ҳам куч топа олмаган...\n— Дадаси, — деди Маҳлиё. — Ўша дорини қаердан топса бўлади?\n— Оламан! Дугонамга олиб бораман! Яхшилик қилиш навбати менга етди...\nТонг отиши билан Маҳлиё эрининг ёнига ўтириб олди:\n— Ҳайданг машинангизни! Қачон ўша дорини топиб берасиз, кейин тушаман машинангиздан...\n— Жуда қиммат у...\n— Битта тилла занжирнинг пули кетар... Бир пайтлар дугонам мен учун тилла занжир учун йиғиб юрган пулини сарфлаб дори олиб келган.\n— Ол-а? Мактаб пайтида тилла занжир?\n— Ҳа, у йиғиб юрарди, мактаб давридаёқ. Лекин ўша пулини таксига, дорига ишлатган. Буни мен кейин билдим...\nОна юм-юм йиғлади. Яна Худога илтижо қилди: “Худойим-ей, битта дорини қизғандинг-а, мендан? Энди нима қиламан? Қаердан топаман? Боламнинг иссиғини қандай тушираман?”\nУ зинадан чиқиб кетаётган одамларга ҳам парво қилмас, ўтирганча пичирларди.\n— Комила? — деди кимдир.\nДили хун она парво қилмади. Эшитадиган ҳам аҳволда эмасди. Ўзининг дарди, ўзининг ғами билан ўралашиб зинага сингиб кетаётгандек эди.\n— Комила, тур! Комила...\nУ бошини кўтарди. Аввалига қаршисидаги аёлни танимади. Сўнг тикилиб туриб, ажабланиб деди:\nМаҳлиё бош ирғади. Аёл дугонасини қучаркан, негадир йиғлаб юборди. “Сен қидирган дорини топиб келдим”, дегач эса баттар зўр берди. Шифокорлар дарҳол дорини олиб муолажани бошлаб юборишди.\nИкки дугона эса коридор ёнидаги ўриндиқда умид билан кутиб ўтиришарди. Бир соатча вақт ўтгач, ҳамшира жилмайиб чиқиб келди:\n— Опа, ўғлингизнинг ҳарорати ўттиз тўққиздан ўттиз еттига тушди. Ҳали яна тушади...\n— Вой, Худога шукр! Дугон, борингга шукр! Сен бўлмасанг, нима қилардим, — яна йиғлай бошлади у.\nМаҳлиё кула-кула уни овутди. Кўзларида ёш билан дугонасининг елкасига суяниб ўтирган аёлнинг кўзлари бир зумда уйқуга кетди.\nУ ухламаганига тўрт кундан ошганди...


Maqolalar – Biz bilan birga taraqqiyot sari\nЯПОНИЯ ВА КОРЕЯ РЕСПУБЛИКАСИ БИЛАН ИҚТИСОДИЙ ҲАМКОРЛИК ИСТИҚБОЛЛАРИ…\nYangiliklarFevral 25, 2020\nЎзбекистон Республикаси Президенти Шавкат Мирзиёев 24 февраль куни Япония ва Корея Республикаси билан икки томонлама инвестициявий ва савдо-иқтисодий ҳамкорликнинг жорий ҳолати ва уни ривожлантириш истиқболларини муҳокама қилишга бағишланган йиғилиш ўтказди. Ушбу давлатлар нафақат Осиё, балки…\nЦИТРУС, СУБТРОПИК ВА ТРОПИК ЎСИМЛИКЛАР ИЛМИЙ-АМАЛИЙ МАРКАЗИ ТАШКИЛ…\nTaxlilFevral 21, 2020\nБоғдорчилик, узумчилик ва виночилик илмий-тадқиқот институти ҳузурида Цитрус, субтропик ва тропик ўсимликлар илмий-амалий маркази ташкил этилади. Лимончилик соҳасидаги лойиҳаларни молиялаштириш учун 100 млн долларлик кредит жалб қилинади. Президент Шавкат Мирзиёев 19 февраль куни Ўзбекистонда лимончилик…\nАнқарада Олий даражадаги Ўзбекистон-Туркия стратегик ҳамкорлик кенгашининг биринчи йиғилиши бўлиб ўтди. Кенгаш ўз фаолиятини Ўзбекистон ва Туркия Президентлари ҳамраислигида олиб боради. Анқара шаҳрида 19 февраль куни Олий даражадаги Ўзбекистон-Туркия стратегик ҳамкорлик кенгашининг биринчи йиғилиши бўлиб…\nПрезидент фармони билан Маҳалла ва оилани қўллаб-қувватлаш вазирлиги ташкил этилди. ФҲДЁ органлари ДХА тасарруфига ўтказилади. Ўзбекистон президенти 18 февраль куни «Жамиятда ижтимоий-маънавий муҳитни соғломлаштириш, маҳалла институтини янада қўллаб-қувватлаш ҳамда оила ва хотин-қизлар билан ишлаш тизимини…\n“ЎЗБЕКИСТОН РЕСПУБЛИКАСИНИНГ “ҚИММАТЛИ ҚОҒОЗЛАР БОЗОРИ ТЎҒРИСИДА”, “МАСЪУЛИЯТИ ЧЕКЛАНГАН…\nЖорий йилнинг 13 февралида Ўзбекистон тадбиркорлик ва фермерликни қўллаб-қувватлаш маркази томонидан Тадбиркорлар ва ишбилармонлар ҳаракати - Ўзбекистон Либерал-демократик партияси билан ҳамкорликда “Тадбиркорлар мулоқот форуми” лойиҳаси доирасида “Ўзбекистон Республикасининг “Қимматли қоғозлар бозори тўғрисида”, “Масъулияти чекланган ҳамда…\nO‘zLiDeP ПРЕЗИДЕНТИМИЗ МУРОЖААТНОМАСИДАН КЕЛИБ ЧИҚУВЧИ АСОСИЙ УСТУВОР ВАЗИФАЛАРНИ…\nYangiliklarYanvar 29, 2020\nO‘zLiDeP Сиёсий Кенгаши Ижроия қўмитаси ҳамда партиянинг Олий Мажлис Қонунчилик палатасидаги фракцияси қўшма йиғилиши бўлиб ўтди. Тадбирда Президент Шавкат Мирзиёевнинг Олий Мажлисга Мурожаатномаси ва парламент палаталаридаги маърузаларидан келиб чиқувчи асосий вазифалар атрофлича муҳокама қилинди. Таъкидланганидек,…\nЎЗБЕКИСТОН БИОЛОГИК ХИЛМА-ХИЛЛИК ТЎҒРИСИДАГИ КОНВЕНЦИЯГА БИОХАВФСИЗЛИК БЎЙИЧА КАРТАХЕНА…\n2020 йил 23 январь куни Ўзбекистон Республикаси учун Биологик хилма-хиллик тўғрисидаги конвенцияга Биохавфсизлик бўйича Картахена баённомаси кучга кирди. Баённома 2000 йил 29 январда Монреал шаҳрида қабул қилинган. Картахена баённомаси 1992 йилги Биологик хилма-хиллик тўғрисидаги конвенция…\nОЛИЙ МАЖЛИС ҚОНУНЧИЛИК ПАЛАТАСИДАГИ 12 ТА ҚЎМИТАНИНГ 7…\nБез рубрикиYanvar 23, 2020\nОлий Мажлис Қонунчилик палатасидаги қўмиталарга раҳбарлар сайланди. Унга кўра мавжуд 12 та қўмитанинг 7 тасига O‘zLiDeP фракцияси аъзолари раҳбарлик қилади. 1. Аграр ва сув хўжалиги масалалари қўмитаси раиси Мамутов Равшан Аминаддинович. 2. Демократик институтлар, нодавлат…\nYangiliklarYanvar 22, 2020\nАссалому алайкум, ҳурматли депутатлар! Қадрли мажлис иштирокчилари! Аввало, сизларни халқимиз ишончига сазовор бўлиб, Олий Мажлис Қонунчилик палатаси депутати деган юксак мақомга эга бўлганингиз билан, чин дилдан муборакбод этаман. Парламент ва маҳаллий кенгашларга ўтказилган сайловлар, Ўзбекистонимиз…\n2019 йил давомида барча молиялаштириш манбалари ҳисобидан инвестицияларни ўзлаштириш ҳажми 220,7 трлн сўмга етказилиб, тасдиқланган йил прогнозига нисбатан 2 баробарга ўсди. Шу ўринда асосий капиталга инвестициялар хажми 189,9 трлн сўмни, 2018 йил кўрсаткичларига нисбатан ўсиш…


Business Class лойиҳасининг навбатдаги “нишони” – хонанда Юлдуз Усмонова очган “MY MED” клиникаси. Санъаткор бизнесга қандай келиб қолгани, клиника очишга қанча пул кетгани, бу маблағ қанча вақтда ўзини оқлаши ва марказ кимларга мўлжаллангани ҳақида батафсил – BC'нинг янги сонида томоша қилинг.\nТошкент шаҳри Сергели туманида жойлашган “MY MED” клиникаси диагностика мақсадида очилган бўлиб, бу ерда беморларга ташхис қўйилади.\nЮлдуз Усмонова бу бизнесини бошлаш учун “жуда катта сармоя кетгани”ни айтди.\n“Ёшлик пайтлари Марғилонда тўқувчилик билан шуғулланганим учун тадбиркорлик соҳаси мен учун бирмунча таниш. Бунга қарамасдан, етарлича билим ва тажрибага эга маслаҳатчига эҳтиёжим бор эди. Турмуш ўртоғим Мансур ака ана шу вазифани уддалай олди. Билсангиз, Сергели туманида кўплаб қурилишлар амалга ошяпти ва биз ҳам шу ерларда бизнес бошлаш ниятида эдик.\nДастлаб, бу жойда текстил маҳсулотлари ишлаб чиқариладиган корхона очмоқчи бўлгандик. Аммо бинонинг 2-қаватида клиника очиш ғоясини турмуш ўртоғим анчадан буён ўйлаб, пишириб келаётган экан. Шифокорлар билан маслаҳатлашиб, обдон ўйлаб, клиника очишга қарор қилдик. Клиника номидаги “М” ва “Й” ҳарфлари – турмуш ўртоғим ва менинг исмим биринчи ҳарфларидан олинди.\nСергели туманида на давлат ва на хусусий клиникалар бўлган. Одамлар даволаниш учун шаҳар марказига қатнашига тўғри келарди. Уларнинг мушкулини осон қилиш устувор мақсадларимиздан бирига айланди. Мен клиника бизнесини бошлашдан осони бўлмаса керак, деб юрардим. Аммо клиника очгунча она сутим оғзимга келди десам муболаға қилмаган бўламан. Илк босқичда жуда кўплаб муаммоларга дуч келдик. Клиникага муносиб тиббиёт ходимларини, ускуналарини қидириб топгунча катта маблағ кетиб қолди. Бизнесга жуда катта сармоя кетиб қолган бўлса-да, асло пушаймон эмасман”.\nБиз “MY MED” клиникаси билан танишиб чиқдик. Марказ меҳмонлар қабул қилиш хонаси, болалар учун мос дизайнга эга педиатр, замонавий мосламалар билан жиҳозланган гинеколог, ЛОР, кардиолог, невропатолог, офтолмолог ва стерилизация хоналаридан иборат.\nТиббиёт клиникасини бизнес десак бўладими?\n“Ҳозирги кунда клиника бизнес кўринишига келиб қолди. Лекин унинг бош вазифаси бу инсонлар саломатлигидир. Тадбиркорлар шуни билиши керакки, клиника бизнесини бошлаш учун жуда катта сармоя керак бўлади, чунки хориждан келтириладиган тиббиёт мосламалари жуда қиммат, тиббиёт ходимларининг маошлари ҳам ҳисобга олиниши керак. Масалан, “MY MED” клиникасида шифокорларга ойлик эмас, қабул қилган мижозининг тўловидан келиб чиққан ҳолда фоизлардан белгиланган: ким биландир 50/50, яна биландир бошқа шаклда келишилган.\nУмумий ҳисобда, менимча, тахминан 1 млн доллар маблағ кетиб қолди. Клиника бизнесини бошламоқчи бўлган одам камида 3-5 йил даромад ҳақида умуман ўйламаслиги талаб этилади”, – дейди марказ ходимларидан бири.\nBusiness Class лойиҳасининг асосий эътибор қаратадиган жиҳатлари – бу бизнеснинг рақамларга оид маълумотларидир. Бошлаб олиш учун қанча сармоя кетади, чет элдан келтирилган ускуна нархлари, харажатлар ва албатта, бу бизнесдан қанча даромад кўриш мумкин деган барча саволларга жавоб олишга уриндик. Кўрсатувнинг YouTube'даги тўлиқ талқинини кўриш орқали керакли рақамлар билан танишасиз.\nBusiness Class'ни кузатиб боринг, биз бизнесни ичкаридан кўрсатамиз. Бир-биридан қизиқ компаниялар ҳали олдинда.\n“MY MED” билан алоқа:\nРеклама продакшн: Катта бизнеснинг қиммат “визитка”си\nPepsi қандай ишлаб чиқарилади? Ўзбекистондаги заводдан биринчи репортаж\nБарчаси ксерокопиядан бошланган: Dekos, Deli ва MFaktor тарихи


Юзни окартириш усуллари - DAVOLASH DAVOLASH\nЮзни окартириш усуллари\nЮзни окартириш усуллари ва тиниклаштириш учун нима қилиш керак?\nҲар бир аёл сутдек оппоқ, чиннидек тоза, ҳар бир ҳужайраси ўзидан нур таратадиган юз терисига ега бўлишни орзу қилади. Бундай юзли аёл ҳатто катта оломон орасида ҳам еътиборни тортади. Аёл юзининг нури беихтиёр кишини қарашга мажбур қилади ва атрофдагиларни гўзаллиги ва ёшлиги билан ҳавасини келтиради. Ва бунда унинг ёшингиз нечида еканлиги аҳамиятга ега емас — 16 ёшми ёки 70 ёш, юзни оқартириш сирларини билса бас.\nИдеал терига ега парваришланган аёл ҳар қандай ёшда ҳам гўзал кўринади. Аммо яшаш йиллари, нотўғри ҳаёт тарзи, стресс, екология ёки ёрқин қуёш сизнинг терингизга ўз таъсирини ўтказган бўлса нима қилиш керак? Юз териси қуёшда куйган, сепкил билан қопланган ёки тупроқли тус олган бўлса-чи? Гўзаллик салонларига ташриф буюриш учун ортиқча вақт ёки маблағ бўлмаса, юзни оқартириш учун нима қилиш керак?\nИшончингиз комил бўлсин: юз билан боғлиқ муаммоларни ҳал қилса бўлади, енг асосийси, сизда ўзингизни ўзгартириш истаги мавжудлиги. Юзни оқартириш учун ҳар бир уйда мавжуд оддий воситалардан фойдаланинг. Бироқ, юзни оқартириш учун уй шароитида тайёрланадиган ниқоблар ҳақида суҳбатни бошлашдан олидн, еътиборни бошқа нарсага қаратайлик.\nҚачон юзни мустақил оқартириш ман етилади?\nТери, лакмус қоғози каби, тананинг ҳолатини кўрсатади. Ҳар қандай тўсатдан пайдо бўлган пигментация шифокорларга мурожаат қилиш учун арзигулик сабабидир. Пешонадаги кичик тўқ-жигарранг доғ жигар билан боғлиқ муаммоларни кўрсатиши мумкин. Юзда нотекис қиррали катта пигментли доғлар — жиддий гормонал нуқсонлар ҳақида далолат беради.\nЮзнинг тупроқ рангда бўлиши шифокорга ОИВ, базедов касаллиги, онкология, сепсис мавжудлигини кўрсатиши мумкин. Яшилроқ тусда бўлиши — цироз, буйрак касаллиги, шишлар ҳақида сўзлайди. Тери қопламининг қизариши — росацеа, туберкулёз, еритроцитоз, аллергия ва бошқа кўплаб касалликлар аломати бўлиши мумкин. Есингизда сақланг: дастлабки босқичда тери саратони ҳам пигментли доғ каби кўринади.\nБундай ҳолатларда юзингизни оқартиришга ҳаракат қилсангиз, сиз керакли натижага ериша олмайсиз, қимматбаҳо вақтингизни йўқотасиз ва касаллик аниқланишини кечга қолдирасиз, саломатлик еса бу вақтда ёмонлашиб бораверади.\nАгар юзингизда қуйидагилар мавжуд бўлса, юзин оқартириш учун усулларни қўллаш тавсия етилмайди:\nБитмаган яралар ёки чоклар;\nМеланома, кератоз ва бошқа тери касалликлари.\nАгар яқинда салон муолажаларидан ўтган бўлсангиз ёки терингиз сувсизланган ва жуда нозик бўлса, пигментли доғларни оқартиришга шошилманг.\nАгар терингиз соғлом бўлса ва сиз юзни оқартиришни сирларини излаётган бўлсангиз, сепкилларни ёрқинроқ қилишни хоҳласангиз, унда бемалол қуйидаги содда тартибларга амал қилинг.\nЮзни оқартириш учун уй шароитида тайёрланадиган ниқоблар\nҚўшимча харажатларсиз юзни қандай оқартириш мумкинлигини билмайдиганлар учун биз самарадорлиги синовдан ўтган бир нечта оддий рецептлар тайёрладик.\nСизга ёрдамга келади:\nКашнич (петрушка) ва исталган ситрус шарбати. Бу пигментли доғларни йўқотиш ва терини микроелементлар билан тўйинтиришга ёрдам беради. Бироз миқдорда шарбат сиқиб олинг, унда матони намланг, сўнгра 20 дақиқа давомида юзда қолдиринг.\nРезаворлар пюреси. Идеал вариант — қулупнай ва бодрезакли (калина). Смородинадан фойдаланишингиз ҳам мумкин. Агар терингиз сезгир бўлса, у ҳолда смородина пюресини сув билан аралаштирганингиз маъқул. Ниқоб тайёрлаш учун меваларни езиб, бироз намланган докага ёйинг, ниқобни юзга қўйинг. 15-20 дақиқадан кейин ниқобни ювиб ташланг. Таъсирни кучайтириш учун резавор пюрега оз миқдорда асал қўшинг.\nБодрингдан пюре. Ушбу оқартирувчи ва озиқлантирувчи воситани бошқа маҳсулотлар билан аралаштириш керак емас. Бодрингни қирғичдан чиқаринг ва тайёр массани дарҳол юзингизга суртинг ва 25 дақиқага қолдиринг. Бундай восита терини оқартибгина қолмай, балки уни жуда яхши намлантиради.\nОқ гил (лой). Гил кукунини сув билан аралаштиринг ва юз терисига ингичка қилиб суртинг. Ниқоб юзда қанча узоқ турса, шунчга яхши натижага еришиш мумкин. Гил қуриб қолгунча кутиб туринг, кейин илиқ сув билан ювиб ташланг.\nХантал. Бу рецепт ҳамма учун ҳам мос келавермайди. Юзни оқартириш учун хантални қўллашдан олдин, ниқоб таъсирини билак терисида текшириб кўринг. Хантал кукунини сув билан қаймоқдек қуюқликда бўлгунича аралаштиринг. Билак терисига суртинг, ачишиш ҳис қилгунинггизгача ушлаб туринг. Кейин иссиқ сув билан ювиб ташланг. Агар ниқобдан кейин таъсирланиш аломатлари бўлмаса, юзга қўллаш мумкин.\nКефир. Ушбу маҳсулот пигментли доғлардан халос бўлишга ёрдам беради. Агар унга кашнич шарбатини қўшсангиз, унда натижалар кутганингиздан ҳам ошиб тушади.\nНиқобларни доғлар йўқолмагунига қадар мунтазам равишда қўлланг. Бу жараён вақт талаб етади. Бу тезда натижаларга еришишни ёқтирадиганларга мос келмайди ва улар юз терисини оқартиришнинг бошқа усулларни излашади.\nСода, водород пероксиди (перекис) ва лимондан тайёрланган юзни оқартириш учун ниқобларини ишлатишни маслаҳат берамиз. Фақатгина битта шарт: бу моддалар терининг ҳужайраларига нисбатан жуда агрессивдир, шунинг учун уларни жуда қуруқ ва нозик терига қўллаш тавсия етилмайди.\nШунингдек ўқинг: Ажинларга қарши уй шароитида тайёрланадиган ниқоблар\nПерекис билан юзни оқартириш\nПероксидли юзни оқартувчи восита тезда тайёрланади. Бир ош қошиқ водород пероксидини бир неча томчи нашатир спирти ва хўжалик совуни билан аралаштиринг. Мустаҳкам кўпик пайдо бўлмагунча ушбу масаллиқларни аралаштиринг. Тери устига қалин қатлам қилиб суртинг. Ушбу воситани ҳафтада уч марта қўлланг, бундан кўп емас, акс ҳолда тери нозиклашиб қолади.\nШунингдек водород пероксидини қуйидаги масаллиқлар билан аралаштириб юзни оқартириш мумкин:\nХамиртуруш. Бир қошиқ қуруқ хамиртурушни шунча миқдордаги перекис билан аралаштириб, аралашмани терига суртинг ва 15 дақиқа давомида ушлаб туринг.\nТворог. 1 та тухум сариғи, 1 қошиқ ёғли творог, 2-3 томчи периксни аралаштиринг, терига суртинг, 15 дақиқа ушлаб туринг, кейин илиқ сув билан ювиб ташланг. Ушбу рецепт юзни оппоқ қилишга ёрдам беради.\nҚуруқ юз териси соҳиблари бу ниқобни ҳафтада 1 маротаба, нормал ва ёғли юз териси соҳиблари еса ҳафтасига 2 маротаба қўллашлари мумкин.\nМуҳим: перекис сочларни рангсизлантиради, шунинг учун қошлар атрофида ниқобни қўллашда еҳтиёт бўлинг.\nЮзни сода билан оқартириш учун нима қилиш керак?\nҲар қандай хонадон ошхонасида топиладиган яна бир жуда самарали юзни оқартирувчи восита — истеъмол содасидир. Юзни оқартириш учун фойдали маслаҳатлар орасида сода жуда кўп ижобий баҳо олган.\nТабиий асал ва содали ниқоб. Бир ош қошиқ асал ва қаймоқни бир чимдим сода билан аралаштиринг ва аралашмани юзга суртинг, 10 дақиқа ушлаб туринг, сўнг илиқ сув билан ювиб ташланг ва терини намлантиринг.\nЯллиғланишга қарши аралашма. 1 чой қошиқ истеъмол содаси, 2 ош қошиқ картошка крахмали ёки сули уни (сули ёрмасини езиб тайёрлаш мумкин) олиб, қуюқроқ масса ҳосил бўлгунча сув билан аралаштиринг, яхшироқ таъсирга ега бўлиш учун бир неча томчи чой дарахти мойидан қўшинг. Юзнинг муаммоли соҳаларига суртинг.\nСода ва пероксид аралашмаси. Фақатгина муаммоли соҳаларни оқартириш учун ишлатилиши мумкин. Ушбу супер самарали ниқобни тайёрлаш учун 2 чой қошиқ сода ва 1 чой қошиқ пероксидни аралаштиринг. 5-7 дақиқа ушлаб туринг, сўнг еҳтиёткорлик билан ювиб ташланг\nЕсингизда бўлсин: сода скраб сифатида ҳам ишлатилиши мумкин. Бунинг учун шунчаки содани бироз сув билан намлантириб, юзга суртинг ва юзнинг массаж чизиқлари бўйлаб ишқаланг. Юзни оқартириш ва тиниқлаштириш учун сув ўрнига апелсин шарбатини қўшинг.\nЮзни лимон билан оқартириш\nУшбу ситрус шарбати нафақат сепкилларга қарши таъсир кўрсатади, балки турли хил тошмалар ва пигментли доғларни йўқотиш учун ҳам яхши ёрдам беради.\nЮзингизни лимон билан оқартириш учун қуйидагилардан фойдаланинг:\nМева шарбати билан намланган пахта болишчалари. Улар билан юзни артинг.\nЛимон-олма-глицеринли ниқоби. Биринчи марта тайёрлашда бир неча томчи лимон шарбати, ярим қошиқ олма шарбати ва бир қошиқ глицерин олинг. Кейинги муолажалар учун лимон шарбати миқдори ярим қошиққа йетказилиши керак. Бу терини нордон муҳитга ўрганишига ёрдам беради ва терининг таъсирланишини олдини олади.\nСодали муолажаларни ҳафтада бир мартадан кўп қўллаш мумкин емас. Ниқоб ва скрублар учун вақт — 10 дақиқадан ошмаслиги керак.\nЮзни ёшартириш: юз териси\nСоч тукилишига карши


Президентининг собиқ матбуот котиби Комил Алламжонов Матбуот ва ахборот агентлигига раҳбар вазифасини бажарувчи этиб тайинланди- Kruz.uz\nПрезидентининг собиқ матбуот котиби Комил Алламжонов Матбуот ва ахборот агентлигига раҳбар вазифасини бажарувчи этиб тайинланди\n21:21, 28.11.2018 742 0 Жамият\nЎзбекистон президентининг собиқ матбуот котиби Комил Алламжонов 28 ноябрь куни Матбуот ва ахборот агентлиги бош директори вазифасини бажарувчи этиб тайинланди. Бу ҳақдаги ҳукуматнинг қарори 28 ноябрда имзоланди.\nАгентликнинг олдинги раҳбари Лазиз Тангриев бошқа ишга ўтгани муносабати билан лавозимидан озод этилганди.\nКомил Алламжонов 2017 йил декабридан 2018 йил августига қадар президент девони Ижро аппарати раҳбари ўринбосари – президент матбуот котиби лавозимида ишлаган. Президент девони президент администрациясига айлантирилгач, Алламжонов администрация раҳбари ўринбосари – президент матбуот котиби этиб тайинланган (2018 йил август – октябрь).\nКомил Алламжонов 2018 йил 3 октябрь куни давлат хизмати давомида соғлиғи ёмонлашгани туфайли ўз хоҳиши билан эгаллаб турган лавозимларидан озод этишни сўраганди.\nАлламжонов 2005-2009 йилларда Давлат солиқ қўмитасининг матбуот хизмати раҳбари вазифасини бажарувчи, 2009-2013 йилларда эса ушбу лавозимда расман ишлаган.\nЎзбекистон матбуот ва ахборот агентлиги оммавий ахборот воситалари, ахборот алмашиш, матбуот, ноширлик, матбаачилик, ахборот-кутубхона фаолияти соҳасидаги ягона давлат сиёсатини амалга оширувчи давлат бошқаруви органидир.\nАгентликка Ўзбекистон Республикаси Президенти томонидан лавозимга тайинланадиган ва лавозимдан озод этиладиган бош директор бошчилик қилади. Бош директор моддий, маиший, транспорт ва тиббий хизмат кўрсатиш шартлари бўйича вазирга, бош директорнинг биринчи ўринбосари — вазирнинг биринчи ўринбосарига, бош директорнинг ўринбосари — вазирнинг ўринбосарига тенглаштирилади. Бош директорнинг ўринбосарлари Ўзбекистон Республикасининг Бош вазири томонидан лавозимга тайинланади ва лавозимдан озод этилади.\nПрезидентнинг 2017 йилдаги фармони билан агентликнинг асосий вазифалари этиб:\nОАВ фаолиятига доир қонунчилик ижросини таъминлаш;\nОАВ, ноширлик, матбаачилик ва ахборот-кутубхона фаолиятида қонун ҳужжатлари, давлат ва тармоқ стандартларига риоя этилиши, сўз ва ахборот эркинлиги кафолатларига риоя этилиши борасида мониторинг ва назоратни амалга ошириш;\nхорижда ўзбек тили ва адабиётини кенг тарғиб қилиш, нашриётларга китобларнинг халқаро китоб бозорида ўз мавқеи ва салмоғига эга бўлишида кўмаклашиш;\nмулкчилик шаклидан қатъи назар ОАВ учун медиа бозорида тенг шароитлар яратиш бўйича зарур тадбирлар ишлаб чиқиш кабилар белгиланган.


Ўзбекистон Республикаси раҳбари ривожланиш стратегиясининг 7 та устувор йуналиши ҳақида гапирди\nМирзиёев ривожланиш стратегиясининг еттита устувор йуналишини тақдим этди\n26 Yanvar 21:51 Иқтисодиёт\nАМАЛГА ОШИРИШ беш йил ДАВЛАТ ёъналишлар ОШИРИШ ПРЕЗИДЕНТ Ривожланиш стратегияси СТРАТЕГИЯ тараққиёт стратегияси\nБугун, 26-январ куни Президент Шавкат Мирзиёев раислигида ўтказилган видеоселектор йиғилишида 2022-2026-йилларда Янги Ўзбекистонни ривожлантириш стратегияси масалалари муҳокама қилинди.\nДавлатимиз раҳбари матбуот хизмати хабарига кўра, янги стратегия қоидаларидан келиб чиқиб, “Инсон манфаатларини таъминлаш ва маҳалла тараққиёти йили” Давлат дастури лойиҳаси ишлаб чиқилди. Мазкур лойиҳанинг очиқ муҳокамаси давомида аҳолидан 17 мингдан ортиқ таклиф келиб тушди. Улар таснифланди ва умумлаштирилди, дастур лойиҳаси 300 дан ортиқ ташаббуслар билан тўлдирилди.\nДавлат раҳбари бундай фаоллик, ишонч ва ислоҳотлардаги иштироки учун халқимизга миннатдорлик билдирди.\n“Инсон шаъни ва қадр-қиммати тушунчаси биз учун қандайдир мавҳум, улуғвор тушунча эмас. Бу ҳақда гапирганда, аввало, ҳар бир фуқаронинг тинч ва хавфсиз ҳаётини, унинг асосий ҳуқуқ ва эркинликларини таъминлаш назарда тутилади. Инсон қадр-қиммати деганда ҳар бир фуқаро учун муносиб турмуш шароити ва замонавий инфратузилмани яратиш, малакали тиббий хизматдан фойдаланиш, сифатли таълим, ижтимоий ҳимоя, соғлом экологик муҳитни таъминлашни тушунамиз. Бу мақсадни амалга ошириш учун маҳаллани пировардида жамиятимизнинг ҳал қилувчи бўғинига айлантириш учун жаҳонда ўзига хос демократик тузилма бўлган маҳалла институти имкониятларидан самарали фойдаланиш, унинг ваколатларини янада кенгайтиришни ўз олдимизга вазифа қилиб қўйганмиз. Маҳаллада тинчлик ҳукм сурса, юрт тинч бўлади. Маҳалла обод бўлса, бутун юрт обод бўлади”, — деди Президентимиз.\nТараққиёт стратегияси 7 та устувор йўналиш ва 100 та мақсаддан иборат. Булар:\nI. Инсон қадрини юксалтириш ва эркин фуқаролик жамиятини янада ривожлантириш орқали халқпарвар давлат барпо этиш;\nII. Мамлакатимизда адолат ва қонун устуворлиги тамойилларини тараққиётнинг энг асосий ва зарур шартига айлантириш;\nIII. Миллий иқтисодиётни жадал ривожлантириш ва юқори ўсиш суръатларини таъминлаш;\nIV. Адолатли ижтимоий сиёсат юритиш, инсон капиталини ривожлантириш;\nV. Маънавий тараққиётни таъминлаш ва соҳани янги босқичга олиб чиқиш;\nVI. Миллий манфаатлардан келиб чиққан ҳолда умумбашарий муаммоларга ёндашиш;\nТадбиркорлик фаоллиги индексининг энг юқори ўсиши Фарғона вилоятида қайд этилди\nVII. Мамлакатимиз хавфсизлиги ва мудофаа салоҳиятини кучайтириш, очиқ, прагматик ва фаол ташқи сиёсат олиб бориш.\nТараққиёт стратегиясини жорий йилда амалга ошириш бўйича Давлат дастурида умумий қиймати 55 триллион сўм ва 11,7 миллиард долларлик 398 та чора-тадбир кўзда тутилган. Йиғилишда давлатимиз раҳбари барча саъй-ҳаракатлар ва маблағлар ҳар бир маҳаллага аниқ етиб бориши, оилалар фаровонлигини оширишга хизмат қилиши кераклигини таъкидлади.\nПрезидентимиз 7 та устувор йўналишнинг ҳар бирига алоҳида тўхталиб, энг муҳим жиҳатларини айтиб ўтди. Хусусан, маҳаллани жамоатчилик бошқаруви ва назоратининг таянч бўғинига айлантириш, халқ билан мулоқот тизимини такомиллаштириш, ҳудудий дастурларни жамоатчилик фикри асосида амалга ошириш зарурлиги таъкидланди. Хотин-қизларнинг ўқиши ва ишлаши учун имкониятларни янада кенгайтириш орқали улар орасидаги ишсизликни 2 бараварга қисқартириш мумкинлиги айтилди.\nИккинчи йўналиш ҳақида сўз борар экан, “қонун устуворлиги индекси” юқори даражада бўлган давлатлар қаторидан жой олиш энг асосий вазифалардан экани таъкидланди. Шу мақсадда мулк ҳуқуқини ишончли ҳимоя қилиш, маъмурий судлар ваколатларини кенгайтириш орқали фуқаро ва тадбиркорлар ҳуқуқларини кафолатли таъминлаш бўйича янги тизим яратилади\nЙўлларда хавфсиз шароит яратиш, транспорт ҳодисалари ва ўлим ҳолатларини кескин қисқартириш учун ҳаракатларни бошқариш тўлиқ рақамлаштирилади, ҳайдовчилик гувоҳномасига ўқитиш кучайтирилади.\nДавлатимиз раҳбари миллий иқтисодиётни жадал ривожлантириш йўналишининг аҳамиятига атрофлича тўхталди.\n– Ҳеч кимга сир эмас – бугун жамиятда тинчлик ва барқарорликни сақлаш, мустақиллигимизни мустаҳкамлаш, мамлакатимизнинг ҳудудий яхлитлиги, сарҳадларимиз дахлсизлигини таъминлаш энг муҳим вазифа, керак бўлса, масалаларнинг масаласи бўлиб турибди. Фақат барқарор иқтисодиётгина ижтимоий муаммоларни ҳал этиш имконини беради, – деди Шавкат Мирзиёев.\nШу боис стратегияда иқтисодиёт тармоқларини комплекс ва жадал ривожлантириш, замонавий иш ўринлари яратиш ва камбағалликни қисқартириш бўйича кўплаб чора-тадбирлар белгиланган. Хусусан, келгуси беш йилда ялпи ички маҳсулот ҳажмини 100 миллиард доллардан ошириш мақсад қилинган. Саноат маҳсулотлари ишлаб чиқаришни 1,4 баравар кўпайтириш ва камбағаллик даражасини камида 2 баравар қисқартириш режалаштирилган.\nИлм-фан ва инновациялар, қишлоқ хўжалигига бозор механизмларини жорий этиш орқали деҳқон ва фермерлар даромадини 2 баравар ошириб, аграр тармоқда йиллик ўсишни камида 5 фоизга етказиш имконияти бор.\nШунингдек, келгуси беш йилда иқтисодиётга 120 миллиард доллар, шу жумладан 70 миллиард доллар хорижий инвестициялар жалб этиш, экспорт ҳажмини йилига 30 миллиард доллардан ошириш мўлжалланган.\n– Энг қийини, бу улкан вазифаларни ҳамон давом этаётган пандемия ва глобал инқироз шароитида амалга оширишга тўғри келади. Бу биздан катта куч ва маблағ, мустаҳкам ирода ва қатъий интизомни, барча имкониятларни тўла сафарбар қилишни талаб этади, – деди давлат раҳбари.\nИжтимоий йўналишдаги асосий вазифалар ҳам кўрсатиб ўтилди. Хусусан, келгуси беш йилда мактабларда қўшимча 1 миллион 200 минг ўқувчи ўрни яратилади ҳамда дарсликлар янгиланади. Давлат ва хусусий боғчаларни кўпайтириш орқали мактабгача таълим қамрови 80 фоизга етказилади.\nОлий ўқув юртларининг нуфузли халқаро рейтингларга кириши, хусусий шериклик асосида 100 минг ўринли талабалар турар жойи барпо этилиши ҳам муҳим вазифалардан. Шунингдек, бирламчи тиббий хизматлар сифатини ошириш, моддий-техник базасини мустаҳкамлаш, рақамли тиббиётни кенг жорий қилиш зарурлиги таъкидланди. Дори воситалари ва тиббий буюмлар учун бюджетдан ажратиладиган маблағлар 3 баравар оширилиши белгиланди.\nМаънавият соҳасига оид чора-тадбирлар муҳокама қилинар экан, 12 мингдан зиёд кутубхона имкониятларидан самарали фойдаланиш, мафкуравий хуружларга қарши миллий ғоя асосида биргаликда курашиш муҳимлиги қайд этилди. Жисмоний тарбия ва спорт билан мунтазам шуғулланадиган аҳоли сонини 33 фоизга етказиш, Олимпия ва Паралимпия ҳаракатини янада ривожлантириш бўйича вазифалар кўрсатиб ўтилди.\nЭкология ва атроф муҳитни муҳофаза қилиш, “Яшил макон” умуммиллий лойиҳасини амалга ошириш масалаларига ҳам эътибор қаратилди. Меҳнат миграциясини тизимли ташкил этиш, фуқароларни хорижий тиллар ва касбга ўргатиш, хориждаги ватандошлар билан мулоқотни кенгайтириш бўйича кўрсатмалар берилди.\nТараққиёт стратегиясидаги яна бир муҳим йўналиш – Ватанимиз хавфсизлиги ва мудофаа салоҳиятини кучайтириш, очиқ ва прагматик, фаол ташқи сиёсат олиб боришга қаратилган. Шу мақсадда Янги Ўзбекистон хавфсизлиги концепцияси қабул қилинади. Ахборот технологиялари билан боғлиқ хуружларнинг олдини олиш ва киберхавфсизликни таъминлаш тизими яратилади. Фавқулодда вазиятларни бошқариш тизими такомиллаштирилади. Ички ва ташқи молиявий оқимларни мониторинг қилиш ва бу билан боғлиқ хавф-хатарларнинг олдини олишга қаратилган янги механизмлар жорий этилади.\nПрезидентимиз тараққиёт стратегияси ва йиғилишдаги топшириқларга доир ҳужжатларни пухта ишлаб чиқиш, уларнинг ижроси ҳақида кенг жамоатчиликка ҳисобот бериб бориш талабини қўйди.\n– Ҳамма ўзгаришларни, дастурларнинг амалдаги ижросини одамлар кундалик ҳаётида ҳар куни сезиши керак. Мана шу асосий мақсад, – дея таъкидлади Шавкат Мирзиёев.\nВазирлар Маҳкамасига Тараққиёт стратегияси ва жорий йилги Давлат дастури бажарилишини ташкил этиш ва назорат қилиш бўйича кўрсатмалар берилди. Ҳокимликларга ҳудудий дастурларни ушбу ҳужжатлар билан уйғунлаштириб, кенг жамоатчилик муҳокамасидан ўтказиш вазифаси қўйилди.\n– Ҳамма ислоҳотларни, ҳамма ҳаракатларни жамият билан бирга қиламиз. Ҳаммамиз бир куч, бир қудрат бўлиб халқимизга хизмат қилишимиз керак, – деди Президентимиз.\nЙиғилишда муҳокама қилинган масалалар юзасидан Бош вазир ва унинг ўринбосарлари, вазирлар, ҳокимлар, жамоатчилик вакиллари сўзга чиқди.\nФермер ва сабзавот маҳсулотларини экспорт қилувчи фермерларга имтиёзли кредит ва компенсатсиялар берилади\nМарказий банк ҳар йили озиқ -овқат маҳсулотларининг 15 фоизга ўсишини қайд этди\nАлкогол ва тамаки маҳсулотларига акциз солиғи Ўзбекистон Республикасининг 2021 йилги бюджетига 13 триллион сўмдан ортиқ даромад келтирди


Обод бўлаётган “Янги диёр” – Сурхон тонги\nБош саҳифа / Жамият / Обод бўлаётган “Янги диёр”\nАпрел 10, 2018\tЖамият Изоҳ қолдириш 822 Кўрилди\nБойсун туманида яшайдиган қизим қўнғироқ қилиб, “Она маҳаллаларингиз энг намунали маҳалла бўлар экан”, — дея севинганини айтмайсизми.\nҲали-ку у бошқа тумандаги қизимнинг хурсандчилиги. Бу хурсандчилик бутун мамлакатимиз бўйлаб қулоч ёйган, десам хато бўлмайди. Муҳтарам Президентимизнинг “Обод қишлоқ” дастури ҳамма қишлоқларимизга янги ҳаёт бағишлайди, ҳали. “Обод қишлоқ” дастури асосида маҳалламизда ҳам кенг кўламли ободонлаштириш, қурилиш ишлари олиб борилмоқда, қурилиш ташкилотлари раҳбарлари, қурувчилар ҳар куни шу ерда кўчаларимизни кенгайтириб, ўзбошимчалик билан қурилган, бетартиб қўшимча ноқонуний қурилишларни бузиб, тартибга келтирмоқда.\nМаҳалламиз ҳудудидаги икки қаватли уйлар ҳам йиллар давомида таъмирланмасдан, том қисмлари ва ташқи қиёфаси мутлақо талабга жавоб бермайдиган ночор аҳволга келиб қолганди. Тумандаги раҳбарларнинг, депутатларимизнинг оёғи бу ерларга етмаган эди. Ҳатто, айрим қўшниларимиз бу аҳволга кўникиб, ўзининг уйи, ҳовлиси ва томорқасига эътибор қаратмай, боқимандалик кайфиятида яшаб келганини яширишнинг ҳожати йўқ. Ҳозир уйма-уй юриб ҳақиқий аҳволни ўрганаётган, нафақаларимизни уйимизга олиб келиб беришаётган, эҳтиёжманд оилалага эътибор қаратаётган мутасадди раҳбарлардан ҳам миннатдормиз.\nҲозир эса барчамиз ҳудудда қурилиш ишларини олиб бораёган қурувчиларимизга имкон қадар ёрдам беряпмиз. Эҳе…келажакда тоза ичимлик суви тармоқлари, пиёдалар йўлаклари, болалар ўйин майдони, замонавий оилавий поликлиникалар қурилар экан. Буларни эшитиб, маҳалладагилар кўтаринки руҳ билан яшаяпмиз.\nБу хайрли, эзгу ишга барчамиз камарбаста бўламиз.\n“Янги диёр” маҳалласи\nОлдинги Мастура момо ибрати


Биологлар илк умрбоқий мавжудотни аниқлашди - zarnews.uz\nБиологлар илк умрбоқий мавжудотни аниқлашди\nБиологлар илк умрбоқий мавжудотни аниқлашди, дея хабар бермоқда darakchi.uz Hi-Tech News нашрига таяниб.\nХитин қобиғи остида медузанинг барча ҳужайралари бутунлай янгиланади ва у ривожланишининг дастлабки ҳолатига қайтади. Кейин эса медуза қобиқни ёриб чиқиб, то кексаймагунча яшашда давом этади. Шундан сўнг жараён яна такрорланади. Ушбу ёшариш жараёни саноқсиз марталаб қайтарилиши мумкин.\nТеглар: мавжудот биолог


“Шаҳарсозлик ҳужжатларини экспертизадан ўтказиш тартиботларини такомиллаштириш чора-тадбирлари тўғрисида” Ҳуқумат қарори (579-сон, 17.09.2021 й.) қабул қилинди.\n· шаҳарсозлик ҳужжатлари “Шаффоф қурилиш” миллий ахборот тизими орқали кўриб чиқилади;\n· давлат маблағлари, давлат кафолатига олинган ташқи инвестиция маблағлари ҳисобига амалга ошириладиган ишларнинг лойиҳа ҳужжатлари “Шаҳарсозлик ҳужжатлари экспертизаси” ДУК ёки унинг ҳудудий филиаллари томонидан кўриб чиқилади;\n· бошқа манбалар ҳисобидан молиялаштириладиган объектлар лойиҳа ҳужжатлари аккредитация қилинган юридик шахслар, “Шаҳарсозлик ҳужжатлари экспертизаси” ДУК ёки унинг ҳудудий филиаллари томонидан кўриб чиқилади;\n· ижобий экспертиза хулосалари “Экспертиза хулосаларининг ягона реестри”га киритилган тақдирда ҳақиқий деб тан олинади;\n· экспертизадан ўтказганлик учун хизматлар ҳақини табақалаштирилган тартибда ҳисоблаш тизими жорий этилади;\n· лойиҳа ҳужжатларини кўриб чиқувчи эксперт – мутахассисларни аттестациядан ўтказиш ва уларни сертификатлаш тизими йўлга қўйилади.\nНизомга мувофиқ, қуйидаги объектларнинг лойиҳа ҳужжатларини экспертизадан ўтказиш мажбурий эмас:\n▪ мавсумий ишлар учун вақтинча ва маиший бинолар;\n▪300 куб метрдан ортиқ бўлмаган алоҳида қурилаётган кичик ҳажмдаги объектлар;\n▪икки қаватдан юқори бўлмаган (цоколни ҳисобга олмаган ҳолда) баландлиги ер юзидан 12 метрдан ва (ёки) умумий майдони 500 квадрат метрдан ортиқ бўлмаган якка тартибдаги уй-жойлар;\n▪жорий таъмирланадиган бинолар, иншоотлар.


Шимолий денгиздаги оролда «киндер-сюрприз»лар сочилиб кетди\n11:51 / 06.01.2017\nГерманиянинг Бремерхафен портига кириб келган юк кемаси денгиз тўфони вақтида пластик тухумлар юкланган контейнерни тушириб юборди. Пластик ўйинчоқлар тўлдирилган контейнер эса, денгизда сузиб, Лангеоог ороли соҳилига чиқиб қолди, деб хабар қилмоқда AP агентлиги.\nСайёҳлар фарзандлари билан бирга Лангеоог ороли соҳилларида пластик «тухум»ларни тўпламоқда, Германия, 5 январь. Фото DP\nҲар бир идишча ичида митти ўйинчоқлар ва рус тилидаги қўлланма бўлган. «Киндер-сюрприз»лардан ташқари, соҳилбўйида LEGO ўйинчоқларини ҳам топиш мумкин.\nЎйинчоқлар «Аксель» циклони туфайли вужудга келган кучли тўфон сабаб соҳилга чиқиб қолган, деб изоҳлайди NDR. Данияга тегишли юк ташувчи кема бортидан Maersk фирмасига тегишли 5та контейнер денгизга қулаган. Бироқ ҳаво билан тўла «тухум»лар ва пластик конструктор уларни сув юзасида сақлаб қолган.\nМаҳаллий сайёҳлик бюроси вакилларининг айтишларича, 500 метрли чўмилиш дам олиш масканини пластмасса ўйинчоқлардан зудлик билан тозалаш зарур, чунки навбатдаги тўфон уларни денгизга олиб кетиши мумкин. Шунга кўра, маҳаллий ҳукумат бу ишга маҳаллий болалар боғчасини ёрдамга чақиришга қарор қилган.


23 июля, 2021, 23:21\nМашғулотларни асосан ёрдамчи мураббий ўтказяпти.\nКлубларнинг ёзги йиғинлари ҳам аста-секин якунига етиб боряпти. Аксарият жамоалар режага кўра ўйлаб қўйган ишларини амалга оширяпти. Суперлигадаги ҳар бир клубнинг лагерида қандай янгиликлар бўлаётганидан хабардор бўлиб келяпмиз.\nЛекин гап Тошкентнинг “Локомотив” жамоаси ҳақида кетар экан, бу масалада бироз мавҳумлик бордек. “Темирйўлчилар” ортда қолган 12 та ўйинда 15 очко жамғариб, ҳозирча турнир жадвалида 8-ўринда боряпти. Бироқ бу натижа раҳбариятни қониқтирмаётгани ҳақиқат. Улар “Локомотив”ни совринли ўринларда кўрмоқчи. Шу сабабли иккинчи даврага янада жиддийроқ тайёрланиш зарурати бор. 30 июль куни “Локомотив”ни чемпионатнинг 13-турида Тошкентда “Насаф”га қарши ўта муҳим ўйин кутяпти. Бу ўйинга саноқли кунлар қолди, бироқ...\n“Локомотив” футболчилари иккинчи даврага 13 июлдан тайёргарлик кўришни бошлади. Ажабланарлиси, клуб ҳамон бош мураббийсиз шуғулланяпти. Микаэль Секейра чемпионатимизда юзага келган ёзги танаффусдан фойдаланиб, Португалияга оиласининг олдига кетган. Унинг жамоаси аллақачон машғулотларни бошлаб, ҳатто “Насаф” билан бўладиган муҳим учрашувга ҳам тайёргарлик кўряпти. Бироқ ҳалигача бош мураббийдан дарак йўқ!\nШубҳасиз, у “Локомотив”нинг ёзги йиғинини деярли ўтказиб юборяпти. Бундай ҳолат жамоага қандай таъсир кўрсатиши мумкин? Машғулотларни Секейранинг ёрдамчиси Андрей Микляев ўтказиб турибди. Лекин клубда барибир бош мураббийнинг ўрни бошқада. Биз Секейра масаласида клуб матбуот хизмати билан боғландик. Маълум бўлишича, у Португалияда виза билан боғлиқ ишларини ҳал қилаётган экан. Шунинг эвазига мутахассиснинг Тошкентга қайтиши бироз чўзилгани иддао қилинмоқда. Айтишларича, тез орада мураббий жамоага қайтади. Барибир иккинчи давра ўйинлари мобайнида бош мураббийнинг ёзги йиғинда бўлмагани ўз таъсирини кўрсатиши ҳеч гап эмас.\nЖасур Жалолиддинов нега жамоа билан бирга эмас?\nЭнди навбат Жасур Жалолиддиновга. Очиғи, унинг атрофидаги воқеликларга ва турли хабарларга кўникиб қолдик. Хабарингиз бор, биринчи даврани “Андижон”да ўтказиб, “Навбаҳор”га қарши ўйиннинг эртасигаёқ “Локомотив”га ўтгани эълон қилинган Жалолиддинов айни пайтда клуб ихтиёрида эмас. Биздаги маълумотларга қараганда, футболчи икки кунча жамоанинг машғулотларида иштирок этган ва кейин кўринмай қолган.\nСавол: Жасур Жалолиддинов қаерда? Наҳотки, “Локомотив”га ўтгани эълон қилинган футболчининг фикри яна ўзгариб қолган бўлса?! Етиб келган хабарларга қараганда, унга яна хориждан таклифлар бўлаётган экан. Билишимизча, у яна хорижликлар билан музокараларга киришган. Катта эҳтимол билан Жасур шу сабабдан “Локомотив” машғулотларида эмас. Агар воқеалар ривожи шу яхлит давом этса, футболчи “Локо”да тўп сурмаслиги ҳам мумкин. Мабодо, четга кетмасагина “Локо”да қолиши ҳақида маълумотлар ҳам бор. Тўғриси, Жалолиддинов масаласидаги ишлар бироз тушунарсиздек туюляпти. Майли, кузатайлик-чи, у ёғи нима бўларкин?!\nИгорь Голбанни “Локо”да кутишганди...\nЭътибор берган бўлсангиз, “Локомотив” трансфер ойнаси вақтида бошқа клублар каби фаол эмас. Биринчилардан бўлиб, Жасур Жалолиддинов қўлга киритилганлигини эълон қилиб юборди-ю, аммо мана энди бу келишув ҳам амалга ошмаслиги мумкиндек. Қизиқ, нимагадир таркибда у қадар ўзгаришларга қўл урилмаяпти.\nSports.uz маълумотига қараганда, “Локомотив” ушбу ёзги трансфер вақтида “Навбаҳор” ҳимоячиси Игорь Голбан билан келишувга эришишга ҳаракат қилган. Бу борада томонлар музокаралар ҳам ўтказганлиги айтилмоқда. Аммо “Навбаҳор”да Самвел Бабаян иш бошлаганидан кейин Голбанни клубда қолдиришга кўндиргани тахмин қилиняпти.\n“Локомотив” катта эҳтимол билан биринчи даврадаги таркиби билан иштирокини давом эттирадигандек туюляпти. Дарвоқе, яқинда клуб икки нафар футболчиси – Иброҳим Ғанихонов ҳамда Фарруҳ Иброҳимов билан хайрлашганини эълон қилди. Кўрамиз, трансфер ойнаси ёпилгунига қадар таркибда бирор ўзгариш бўлармикин?\nДарвоқе, эртага “Локомотив” Тожикистоннинг “Истиқлол” клубига қарши назорат учрашувини ўтказади. Бунгача фақат “Қизилқум” билан ўртоқлик ўйинида қатнашганини ҳисобга олсак, бу “Локо”нинг ёзги йиғини доирасида бош мураббийсиз ўтказаётган иккинчи ўйинига айланади.


Алкоголь ва тамаки маҳсулотлари ишлаб чиқаришни назорат қилиш кучайтирилади | NORMA.UZ\nВазирлар Маҳкамаси томонидан 11.10.2021 йилдаги «Истеъмол ва техник этил спирти, алкоголь ва тамаки маҳсулотлари муомаласини тартибга солиш соҳасидаги норматив-ҳуқуқий ҳужжатларни тасдиқлаш тўғрисида»ги 634-сон қарор қабул қилинди.\nҲужжат Президентнинг 23.07.2020 йилдаги «Алкоголь ва тамаки маҳсулотларини ишлаб чиқариш ва уларнинг айланмасини тартибга солиш соҳасидаги бошқарув тизимини такомиллаштириш тўғрисида»ги ПФ-6033-сон Фармонига ҳамда 23.07.2020 йилдаги «Ўзбекистон Республикаси алкоголь ва тамаки бозорини тартибга солиш ҳамда виночиликни ривожлантириш агентлиги фаолиятини ташкил этиш тўғрисида»ги ПҚ-4787-сон қарорига мувофиқ қабул қилинди.\nИстеъмол ва техник этил спирти, алкоголь ва тамаки маҳсулотларини ишлаб чиқаришда ўлчов ускуналарини ҳамда ҳажмини автоматлаштирилган ўлчаш ва ҳисобга олиш воситалари билан жиҳозлаш тартиби тўғрисидаги низом (1);\nАлкоголь ва тамаки маҳсулотларининг назорат харидини амалга ошириш ҳамда уларни экспертиза (тест)дан ўтказиш тартиби тўғрисидаги низом.\nНизом (1) истеъмол ва техник этил спирти ҳамда алкоголь маҳсулотларини ишлаб чиқаришда ўлчов ускуналарини ва ҳисобга олиш ахборот тизимига ахборот узатувчи бошқа ҳисобга олиш ва қайд этиш воситаларини ўрнатиш тартибини белгилайди. Ҳужжат билан қуйидагилар тасдиқланди:\nўлчов воситаларини ўрнатиш жойлари;\nасосий технологик асбоб-ускуналарни ўлчаш воситалари билан жиҳозлаш схемаси;\nпломбалаш ва пломбаларни ечиш тартиби.\nАсосий технологик ускуналарни ўлчов воситалари билан жиҳозлаш жойлари ташкилот томонидан алоҳида схемада кўрсатилади. Схема ташкилот раҳбари томонидан имзоланади ва муҳр билан тасдиқланади. Ушбу схеманинг бир нусхаси ташкилотда қолдирилади, иккинчи нусхаси Алкоголь ва тамаки бозорини тартибга солиш ҳамда виночиликни ривожлантириш агентлигида сақланади.\nАсосий технологик ускуналар ўлчов воситалари билан жиҳозлангандан сўнг ташкилотнинг ваколатли вакили иштирокида Агентликнинг ваколатли ходими томонидан муҳрланади. Пломбалаш тегишли далолатнома билан тасдиқланади.\nҲужжат Қонун ҳужжатлари маълумотлари миллий базасида эълон қилинган ва 11.10.2021 йилдан кучга кирди.\nЎсимлик ёғи импорти ҚҚСдан озод этилди


Борий Алихонов: Ўтган давр мобайнида Орол денгизи сатҳи 29 метрга пасайди\n16:30 / 31.05.2017\nХалқаро Пресс-клубнинг баҳорнинг сўнгги кунида ўтказилган "Экология ҳафталиги-2017" очилиш маросимига бағишланган сессиясида бугунги кундаги энг катта муаммолардан бири - тоза ичимлик суви эканлиги қайд этилди. Шу ўринда Абу Райҳон Берунийнинг "Агар инсонлар табиат бойликларига беписандлик билан қарашса, бир кун келиб, табиат ҳам худди шундай жавоб қайтаради" деган сўзлари ёдга олинди.\nТадбирда иштирок этган "Кун.уз" мухбирига кўра, йиғилишда оғриқли мавзу - Орол денгизи муаммоси тилга олинди. Олий Мажлис Қонунчилик палатаси спикери ўринбосари Борий Алихоновнинг маълум қилишича, ўтган давр мобайнида Орол денгизи сатҳи 29 метрга пасайган. У ердаги 20 та эндемик балиқ туридан бирортаси қолмаган. Орол денгизининг ўрнига Оролқум пайдо бўлган. Вазирлар Маҳкамасининг қарорига кўра, Орол муаммоси бўйича 4 миллиард 8 миллионлик лойиҳа амалга оширилади. БМТ шафелигида Халқаро Конвенция ишлаб чиқилади ва қабул қилинади.\nБМТ Тараққиёт Дастурининг Ўзбекистондаги доимий вакили вазифасини бажарувчи Фарид Карахановнинг сўзларига кўра, сўнгги ўн йилликларда экологияга жиддий зиён етказилган. Шунга кўра, БМТ Тараққиёт Дастури уч йўналиш бўйича иш олиб боришни ўз олдига мақсад қилган:\n1. Иқлимнинг ўзгариши;\n2. Табиий ресурсларни сақлаб қолиш;\n3. Табиий офатларнинг олдини олиш.\nБундан ташқари, ўсимлик ва ҳайвонот оламига доир ҳужжатлар тўплами тайёрланаётгани, бу масала бўйича Қонунчиликка ўзгаришлар киритилиши таъкидланди.\n09:51 / 16.10.2019\nБМТда Халқаро ахборотга кириш куни таъсис этилди\n00:46 / 16.10.2019\nБМТ: ядро уруши юз бериши хавфи ошмоқда\n20:13 / 09.10.2019\nҚирғизистон дунёда биринчи бўлиб фуқаролиги бўлмаган шахслар муаммосига барҳам берди


Бахилликда бахт йўқ - Hidoyat.uz\nБахилликда бахт йўқ\nАсосий саҳифа Мақолалар Бахилликда бахт йўқ\nЧоп этилди Yanvar 28, 2019 Бахилликда бахт йўқda fikr bildirishni o'chirish\nҚашшоқликда кун кечирган, кийишга пойабзали ҳам бўлмаган одам фақирликдан нажот сўраб туну кун дуо қилар, давлатманд бўлишни хоҳларди. “Бойиб кетсам, ҳаммага ёрдам бераман, ҳеч ким оёқ кийимисиз қолмайди”, деб ўзига сўз берарди. Вақтлар ўтиб у жуда бойиб кетди-ю, ўзига берган ваъдаларини унутди. Кундан-кун нафси бойликка ҳакалак отиб борди. Сарф-харажатдан қочиб уйланмади ҳам.\nУ қирқ ёшга тўлганда хизматкорлари ҳамроҳлигида шаҳар айланишга чиқди. Йўлда кекса, оёқяланг бир кишини учратди. Отидан тушиб унинг олдига келди ва сўради:\n– Нега бундай юрибсиз, отахон?\n– Пойабзал олишга пулим йўқ, ўғлим, – деб жавоб берди қария. – Аҳволимга раҳми келганлар бурда нон, луқма таом беришади. Менга кунда бир маҳал овқат етади. Биттагина оёқ кийим ҳам бўлсайди, кунимни шукр билан ўтказардим.\n– Сиз шукр қиладиган аҳволдамисиз? – ҳайратланди бой.\n– Ўғлим, сен бой одамга ўхшайсан? – ўз навбатида сўради қария ҳам.\n– Ҳа, ҳалол ишлаб бойидим. Нима, давлатманд бўлиш айбми?\n– Нега айб бўлсин? – деди отахон ва ундан ўзига бир пойабзал олиб беришини илтимос қилди.\n– Аллоҳдан сўранг, – тўнғиллади бой отига минаркан. – Мен тиланчиларни ёқтирмайман. Ҳаммага ёрдам бераверганимда, бунчалик бойимасдим.\nУнинг ортидан қараб қолган қария хитоб қилди: “Бойлар ҳам ялангоёқ юриши мумкин, буни унутма!”\nОрадан ойлар ўтди, қаҳрамонимиз мамлакатдаги энг бой одамга айланди. Аммо ўша отахоннинг гапини ҳеч унутолмади. Оёқяланг юрмаслик учун кўшкининг ҳар тарафини оёқ кийимларига тўлдириб ташлади. Ҳар ер-ҳар ерга пойабзал тўлдирилган сандиқлар қўйдирди. Бу ишдан кўнгли жойига тушди, чунки ҳамма нарсасини йўқотган тақдирда ҳам, умрининг охиригача кийишга етадиган пойабзаллари борлигидан хурсанд эди.\nКутилмаганда у ғалати касалликка чалиниб, оёқ тирноқлари кундан-кунга ўса бошлади, лекин уларни ҳеч нарса билан олиб бўлмасди. Ҳар сафар олдингисидан каттароқ пойабзал ясаттирарди. Тинмай ўсаётган тирноқлари билан уларни кийишга қийнала бошлади ва ялангоёқ юришга мажбур бўлди. Шундай қилса, тирноқлари қисқараётганини сезди. Шаҳар кўчаларини кезар экан, яна ўша отахонга дуч келди. Бойдан: “Менга оёқ кийим олиб берасанми?” деб сўради қария.\n– Албатта, истасангиз, юз жуфт олиб бераман.\n– Ўғлим, менга бир жуфти етади. Оёқяланг юриш осонмас, буни пойабзали борлар тушунмайди.\n– Шаҳарда машҳур косиб бор, – деди бой, – қандай оёқ кийим кераклигини унга айтинг, ҳақини мен тўлайман.\n– Мени хурсанд қилдинг, сени Аллоҳ хурсанд қилсин! – чин дилдан дуо қилди отахон.\nЎша кундан сўнг бой ҳаётини фақат яхшилик ва эҳсон билан ўтказа бошлади. Бир муддатдан кейин касали ҳам тузалди ва у яна пойабзал кийиб юрадиган бўлди.\nБир ҳадис шарҳи…\nЗиммамиздаги буюк вазифа\nНеъматни изҳор қилиш\nИмрон ибн Ҳусайн розийаллоҳу анҳумодан ривоят қилинади. Расулуллоҳ соллаллоҳу алайҳи ва …\nҚизларимизни қандай тарбиялаяпмиз?\nСўнги пайтда одамлар орасида, ижтимоий тармоқларда ёшларнинг, айниқса, қизларимизнинг одоб-ахлоқи, …\n“Ботил” сўзи луғатда пуч, асоссиз бўлмоқ маъноларини билдиради. Шариатда ботил …\nКимда-ким тозаликка эришолмаган бўлса, фақирликда умр кечиради…\nИнсон, аввало, маънавияти, покдомонлиги, озодалиги, орасталиги билан бошқа мавжудотлардан ажралиб …\nИнсонни тақво азиз қилади\nБисмиллаҳир Роҳманир Роҳийм. Аллоҳ таолога чексиз ҳамду санолар ва севикли Пайғамбаримиз Муҳаммад …\nҲозирги кунда кўпчилик ёш йигитлар орасида сочининг икки ён томонини олдириб, тепа қисмини қолдириш мода бўлган. Баъзилар бундай қилиш жоизмас дейишяпти. Динимизда бу жоиз эмасми?\nЭркак киши сочини баъзи жойларини олиб, баъзи жойларини қолдириши араб тилида – “қазаъ”, дейилади. Расулуллоҳ соллаллоҳу алайҳи васаллам бундан қайтарганлар.\nعَنِ ابْنِ عُمَرَ رَضِىَ اللَّهُ عَنْهُ قَالَ ” أَنَّ النَّبِيَّ صَلَّى اللَّهُ عَلَيْهِ وَسَلَّمَ نهَى عَن القَزَعِ “. قَالَ عُبَيْدُ الله: قُلْتُ لِنَافِعٍ: “مَا القَزَعُ؟” قَالَ: “حَلْقُ بَعْضَ رَأسِ الصَّبِيِّ ، وَيُتْركَ بَعْضٌ”. مُتَّفق عَلَيْهِ .\nБу ҳақда Нофеъдан ривоят қилинади: “Ибн Умар розияллоҳу анҳу: “Расулуллоҳ саллаллоҳу алайҳи васаллам қазаъдан қайтардилар”, деган”, деди. (Ҳадисни ровийси) Убайдуллоҳ айтади: “Мен Нофеъдан: “Қазаъ нима?”, деб сўрадим. Шунда Нофеъ “У – ёш боланинг сочини баъзи жойларини олиб, баъзи жойларини ўз ҳолича қолдириш”, деди (Имом Бухорий ва Имом Муслим ривояти).\nУламолар ҳадисда зикр қилинган тарзда соч олдириш макруҳ эканига иттифоқ қилишган. Ҳадислардаги қайтариқ ёш болалар ва катталарга баробар эканини таъкидлашган.\nИмом Нававий роҳимаҳуллоҳ “қазаъ”нинг шариатда нима учун манъ қилингани борасида уламолар турлича фикр билдирганларига ишора қилиб, бундай деган:\nوَالْحِكْمَةُ فِى كَرَاهَتِهِ أَنَّهُ تَشْوِيْهٌ لِلْخَلْقِ وَقِيْلَ لِأَنَّهُ أَذى الشَّرِّ وَالشَّطَارَةِ وَقِيْلَ لِأَنَّهُ زَيُّ اليَهُودِ\n“Сочни баъзи жойларини олиб, баъзи жойларини қолдириш макруҳ эканининг ҳикмати шуки, у яратилган ташқи қиёфани бузиш ҳисобланади. Баъзилар: у айёр ва ёмон одамларнинг азият беришига ўхшашлиги учун манъ этилган, дейишган. Яна баъзи аҳли илмлар эса: Унда яҳудийларнинг ташқи кўринишига ўхшашлик бўлгани учун мумкин эмас, деганлар” (Манба: “ал-Минҳож шарҳу Саҳиҳи Муслим ибн Ҳажжож”).\nСоч олдиришда ҳаммасини бирдек қолдириш ёки бирдек олдириш керак. Ҳатто Расулуллоҳ соллаллоҳу алайҳи васаллам инсон танасининг ярми сояда, ярми қуёш нурида бўлиб ўтиришдан ҳам қайтариб: “Танасининг ҳаммаси сояда ёки ҳаммаси қуёш нурида ўтирсин”, деганлар.\nДемак, сочни олдирганда ёки қисқартирганда ҳар тарафидан бир хил қилиб калталатиш мақсадга мувофиқдир. Минг афсуски, ҳозирги кунда баъзи ёшларимиз ўртасида ғарбда кенг тарқалган одатларга эргашган ҳолда, сочнинг бир қисмини бутунлай олдириб, бир қисмини эса қолдириш урф бўлмоқда. Мусулмон киши бундан эҳтиёт бўлиши лозим. Валлоҳу аълам.\nСИЛАИ-РАҲМ НИМА ДЕГАНИ?\n“Силаи раҳм” арабча сўз бўлиб, “сила” – боғлаш, “раҳм” – қариндош (онанинг бачадонини ҳам раҳм, дейилади), яъни “қариндош уруғлик алоқаларини боғлаш” деган маънони билдиради.\nСилаи раҳм қилиш – ўзгаларга нисбатан қариндошларига ғамхўр ва муҳаббатлироқ бўлиш, улардан хабардор бўлиб, моддий-маънавий жиҳатдан қўллаб туришдир.\nСилаи раҳмга энг ҳақдор кишилар ота-она, ака-ука, опа-сингил каби қон-қариндошлардир.\nҚуръони каримнинг бир қанча оятларида қариндошлик алоқаларини боғлашнинг фазилати ва уни узишнинг ёмонлиги ҳақида сўз юритилган.\nЖумладан, қуйидаги оятда қариндошликни боғлайдиган кишилар мақталади:\nوَالَّذِينَ يَصِلُونَ مَا أَمَرَ اللَّهُ بِهِ أَنْ يُوصَلَ وَيَخْشَوْنَ رَبَّهُمْ وَيَخَافُونَ سُوءَ الْحِسَابِ\nяъни: “Улар Аллоҳ боғланишга буюрган нарсаларни (яъни қариндошлар билан алоқани) боғлайдилар, Парвардигорларидан қўрқадилар ва (охиратда) ҳисоб-китобнинг нохуш кечишидан чўчийдилар” (Раъд сураси, 21-оят).\nАллоҳ таоло яхшиликларга буюради, ёмонликлардан қайтаради. Буюрилган яхшиликлар ичида муҳимларидан бири силаи раҳм қилишдир:\nяъни: “Албатта, Аллоҳ адолатга, эзгу ишларга ва қариндошга яхшилик қилишга буюради ҳамда бузуқчилик, ёвуз ишлар ва зулмдан қайтаради. Эслатма олурсиз, деб (У) сизларга (доимо) насиҳат қилур”.\nОяти карималарда қариндош уруғлик алоқаларини узганларга қаттиқ таҳдид қилинади:\nفَهَلْ عَسَيْتُمْ إِنْ تَوَلَّيْتُمْ أَنْ تُفْسِدُوا فِي الْأَرْضِ وَتُقَطِّعُوا أَرْحَامَكُمْ أُولَئِكَ الَّذِينَ لَعَنَهُمُ اللَّهُ فَأَصَمَّهُمْ وَأَعْمَى أَبْصَارَهُمْ\nяъни: “Агар (имондан) бош тортсангиз, аниқки, сизлар ерда бузғунчилик қиларсизлар ва қариндошларингиз (билан ҳам алоқаларингиз)ни узасиз, албатта ундай кимсаларни Аллоҳ лаънатлагандир, бас, уларнинг (қулоқларини) «кар», кўзларини «кўр» қилиб қўйгандир” (Муҳаммад сураси, 22-23-оятлар).\nПайғамбаримиз соллаллоҳу алайҳи васаллам ҳам бу мавзу жуда муҳимлигини ҳадиси шарифлари таъкидлайдилар:\nوعن أَبي هريرة رضي الله عنه أن رَسُول الله صلى الله عليه وسلم قَالَ : ” … مَنْ كَانَ يُؤْمِنُ باللهِ وَاليَومِ الآخِرِ ، فَلْيَصِلْ رَحِمَهُ …” (مُتَّفَقٌ عَلَيهِ).\nяъни: “…ва ким Аллоҳга ва охират кунига имон келтирган бўлса, қариндошлик алоқаларини боғласин…” (Имом Бухорий ва Имом Муслим Абу Ҳурайрадан ривоят қилишган).\nПайғамбаримиз алайҳиссалом бизга силаи-раҳм сабабли ризқнинг мўл-кўл бўлиши, умрнинг узоқ бўлишини уқтирадилар:\nوعن أنسٍ رضي الله عنه أن رَسُول الله صلى الله عليه وسلم قَالَ ” من أحَبَّ أنْ يُبْسَطَ لَهُ في رِزْقِهِ ، ويُنْسأَ لَهُ في أثَرِهِ ، فَلْيَصِلْ رَحِمَهُ ) مُتَّفَقٌ عَلَيهِ .\nяъни: “Ким ризқи кенг бўлиши, умри узун бўлишини хуш кўрса, қариндошлик алоқаларини боғласин” (Имом Бухорий ва Имом Муслим Анас ибн Моликдан ривоят қилишган).\nАллоҳ таолонинг изни билан силаи раҳм, уни боғлаганларни дуо, узганларни дуоибад қилиб туради. Оиша онамиз Пайғамбаримиз алайҳиссаломдан ривоят қилади:\nعن عائشة رضي الله عنها قالت قال رسول الله صلى الله عليه وسلم: “الرَّحِمُ مُعلَّقة بالعرشِ ، تقولُ: “من وَصَلَني وَصَلَهُ اللهُ ، ومن قطعني قَطَعَهُ الله “. (أخرجه البخاري ومسلم).\nяъни: “Раҳм (қариндошлик) Аршга осилиб: “Ким мени уласа, Аллоҳ уни уласин. Ким мени узса, Аллоҳ уни узсин”, дейди” (Имом Бухорий ва Имом Муслим ривояти).\nСилаи раҳмни узиш гуноҳи кабиралардандир. Шуни билиб ҳам ҳеч бир сабаб ва шубҳасиз силаи раҳмни узишни ҳалол санаган, мумкин деб эътиқод қилган киши жаннатга кирмайди. Бу ҳақида Пайғамбаримиз алайҳиссаломдан қуйидаги ҳадис ривоят қилинади:\nعن أبي محمد جبير بن مطعم رضي الله عنه أن رسول الله صلى الله عليه وسلم قال: ” لا يدخل الجنة قاطع” قال سفيان في روايته: “يعني قاطع رحم”. (متفق عليه).\nяъни: “Кесувчи жаннатга кирмайди”. Суфён ўз ривоятида: “Қариндошликни узувчи назарда тутилган”, дейди (Имом Бухорий ва Имом Муслим ривояти).\nЮқоридаги ояти карима ва ҳадиси шарифларга кўра силаи-раҳм мусулмон кишига фарз бўлган амалдир. Агар ҳар биримиз силаи-раҳмга амал қилиб, қариндош уруғларимизнинг ҳолидан хабардор бўлсак, жамиятдаги жуда кўплаб муаммолар барҳам топади. Акс ҳолда дунёда ҳам охиратда ҳам кўп қийинчиликларга дуч келиниши мумкин, Аллоҳ сақласин. Ваъллоҳу аълам.\nМен пиёда ҳаж қилмоқчиман, шу масалага динимизда нима дейилади?\nПиёда ҳаж қилиш тўғрисида мазҳаббошимиз Имом Абу Ҳанифа раҳимаҳуллоҳ макруҳ, деганлар. Чунки пиёда ҳаж қилишда сафар машаққати одамнинг хулқига салбий таъсир кўрсатиб, киши феълини тажанг қилиб қўяди. “Мажмаъул анҳур” китобида: “Уловда ҳаж қилиш пиёда ҳаж қилишдан афзалдир ва фатво ҳам шунгадир”, дейилади.\nҲозирги кунда ватандошларимизнинг хавфсизлиги ва қулайлигини ҳисобга олиб, фақат уюшган ҳолда ва ҳаво йули орқали ҳаж сафари қилинади. Ҳар бир ҳожининг хавфсизлиги, соғлиги ва ибодатларни тўлиқ бажариши махсус ишчи гуруҳ диққат-эътиборида бўлади.\nДемак якка тартибда пиёда ва автомобилларда ҳаж сафари қилиш мақсадга мувофиқ эмас. Чунки пиёда сафар қилинганда бир нечта хорижий давлатлар чегаралари кесиб ўтилади ва йўлнинг хавфсизлигига ҳеч ким кафолат бера олмайди.\nҲукуматимиз томонидан барча қулайликлар яратилиб турганда бир пайтда, жонимизни хавфга қўйиб, пиёда ҳаж қиламан, дейиш маъқул эмас. Валлоҳу аълам.\nҚАДР КЕЧАСИ ҲАҚИДА\nБисмиллаҳир Роҳманир Роҳим. Қадр кечаси ва ундаги фазилатлар тўғрисида Аллоҳ таоло Қуръони каримда “Қадр” номли бутун бир сура нозил қилган:\n﴿إِنَّا أَنْزَلْنَاهُ فِي لَيْلَةِ الْقَدْرِ وَمَا أَدْرَاكَ مَا لَيْلَةُ الْقَدْرِ لَيْلَةُ الْقَدْرِ خَيْرٌ مِنْ أَلْفِ شَهْرٍ تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِمْ مِنْ كُلِّ أَمْرٍ سَلَامٌ هِيَ حَتَّى مَطْلَعِ الْفَجْرِ ﴾ (سورة القدر/1-5)\nяъни: “Албатта, Биз У (Қуръон)ни Қадр кечасида нозил қилдик. (Эй Муҳаммад) Қадр кечаси нима эканини Сизга не ҳам англатур?! Қадр кечаси минг ойдан яxширокдир. У (кеча)да фаришталар ва Руҳ (Жаброил) Парвардигорининг изни ила (йил давомида қилинадиган) ишлар (режаси) билан (осмондан ерга) тушарлар. У (кеча) тонг отгунича саломатликдир” (Қадр сураси, 1-5 оятлар).\nҚадр кечаси Рамазон ойининг нечанчи кечаси эканини Аллоҳ ва Расули томонидан сир тутилган. Саҳобалар Расули акрам алайҳиссаломдан уни қайси кеча эканини сўраганларида ойнинг учинчи ўн кунлигининг тоқ кечаларидан излаш кераклигини айтганлар (“Тафсири Бағавий”).\nПайғамбар алайҳиссалом ушбу кечани тунлари ибодат билан ўтказишга тарғиб қилар эдилар.\nОиша онамиз разияллоҳу анҳо шундай дейдилар: “Расулуллоҳ саллаллоҳу алайҳи васаллам Рамазоннинг охирги ўн кунлиги келса, кечалари ухламас эдилар ва уйдагиларни ҳам ибодат қилишга уйғотар эдилар”.\nҲадиси шарифлардан бирида Набий алайҳиссалом:\n“مَنْ قَامَ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ” (رَوَاهُ الامَامُ البُخَارِيُّ وَالامَامُ مُسْلِمٌ)\nяъни: “Ким Лайлатул Қадр кечасини имон ва ихлос билан бедор ўтказса, унинг шу кечагача қилган гуноҳлари мағфират қилинур” – деганлар (Имом Бухорий ва Имом Муслим ривоят қилган).\nДемак, Рамазон ойининг ушбу фазилатли кечаларини ғанимат билиш, уни тоат-ибодат ва солиҳ амаллар билан ўтказишга ҳиммат қилишимиз, кўпроқ ибодат, намоз, зикр, Қуръон тиловати ҳамда илтижо, тазарруъ дуолар билан ўтказишимиз керак. Айниқса, ушбу кечада Пайғамбар саллаллоҳу алайҳи васаллам таълим берганларидек:\n“اللَّهُمَّ إِنَّكَ عُفُوٌّ كَرِيمٌ تُحِبُّ الْعَفْوَ فَاعْفُ عَنَّا”\nяъни: “Эй Аллоҳ, албатта Сен гуноҳларни афв қилувчи Зотсан, афв қилишни яхши кўрасан, бизларни афв эт” дуосини кўп айтиш мақсадга мувофиқ. Валлоҳу аълам.\nБир китобдан масжидда азон айтмасдан намоз ўқиш макруҳ, шаҳардаги хонадонларда эса азон айтмасдан намоз ўқиш макруҳ эмас, деб ўқидим. Шунга изоҳ берсангиз.\nҲақиқатан, масжидда азон ва иқомат ёки иккисидан бири айтилмай қолиши макруҳ ҳисобланади. Чунки азон ва иқоматнинг ҳар бири таъкидланган суннатдир (“Фатҳу бабил иная”).\nШаҳардаги уйида намоз ўқувчи намозининг адоси жамоат кўринишида бўлиши учун, азон ва иқомат билан ўқийди. Агар азон ва иқоматни айтмаса ҳам жоиз бўлади. Ибн Масъуд разияллоҳу анҳунинг: “Маҳаллада айтилган азон бизга кифоя қилади”, деган гаплари бунга далил бўлади\nЧунки маҳалла аҳли ўзларига муаззин танлагач, ҳукман, унинг азон айтиши маҳалла аҳлининг азонидек бўлади (“Ҳидоя”, “Фатҳу бабил иноя”).\nУйда намоз ўқийдиган киши азон ва иқоматни тарк қилиши, ўша маҳаллада азон айтилиб турган бўлса, макруҳ эмас. Лекин азон ва иқомат билан намоз ўқиши афзал ҳисобланади. Намозхон битта бўлса ҳам, кўпчилик бўлишса ҳам, фарқи йўқ.\nАгар ўша маҳаллада азон айтилмайдиган бўлса, азон ва иқоматни тарк қилиш макруҳ бўлади, фақат азонни тарк қилиши макруҳ бўлмайди. Иқоматни тарк қилса, макруҳ бўлади (“Фатавои ҳиндия”).\nШуни ҳам айтиш керакки, катта қишлоқлар ҳам шаҳар ҳукмига киради.\nДемак, доим масжидларида азон айтилиб турадиган шаҳар ва маҳаллаларда яшовчилар, уйларида азон ва такбирсиз намоз ўқишлари жоиз, макруҳ бўлмайди. Лекин азон ва такбир айтиб ўқисалар афзал бўлади, савобга эришадилар. Валлоҳу аълам.


Ким бахтлироғу, ким азизроқ ??? – oliymahad.uz\n– Луғатшунос Ибн Форис айтади: “Мен устоз ибн Амид (бу зот ўша пайтда, подшоҳнинг вазирларидан бўлганлар) шундай деётганларини эшитдим:\n«Мен токи Имом Тобароний ва Абу Бакр Жиабий ўртасидаги илм музокарасини кўрмагунимча, дунёда вазирлик ва ҳокимликдан кўра ёқимлироқ нарса йўқ бўлса керак»-деб ўйлардим. Гоҳ Тобароний ўзининг зеҳни туфайли ғолиб келарди, гоҳ Абу Бакр ўзининг зийралкиги билан устун келарди. Ҳатто бахсга киришиб кетганларидан овозлари ҳам кўтарилиб кетганини ҳам сезмай қолишди. Шу пайт Жиабий: «Менда шундай ҳадис борки, унинг санади дунёда ҳеч кимда йўқ»-деди.\nЖиобий эса: «Менга Абу Халифа ҳадис айтади, унга Сулаймон ибн Айюб айтади»-деб санадни ва ҳадисни айтиб берди.\nТобароний табассум қилдида: «Ўша Сулаймон ибн Айюб мен бўламан. Абу Халифа мендан эшитган. Хоҳласанг, ҳадисни мендан эшитиб, санадингни олий қилиб ол», -деди.\nЖиобий уялганидан нима қилишини билмай қолди».\nИбн Амид айтади: «Ўша пайт вазир бўлмасдан, Тобароний бўлиб қолиб, у хурсанд бўлгандек хурсанд бўлишни жуда ҳам хоҳладим».\n– Халифа Маъмун Наҳув илмини ўргатиш учун икки ўғлини Имом Фаррога топширади. Кунлардан бир кун Имом Фарро ўз ишлари билан ташқарига чиқмоқчи бўлиб, ўрнидан туради. Шунда икки валиаҳд устознинг оёқ кийимини олиб келиш учун югуришди. Иккиси ҳам мен олиб бораман деб тортишдилар ва иккалалари биттадан пойини олиб бориб беришга келишишди. Оёқ кийимни биттадан ушлаб, устозни чиқишига тайёр қилиб қўйишди. Халифа Маъмуннинг ҳар бир ерда кузатувчиси бор эди. Бу хабар Маъмунга ҳам етиб борди. Шунда, одам юбориб, имом Фаррони ҳузурига таклиф қилди. Имом Фарро келганда, унга: «Инсонларнинг энг ҳурматлиси ким?»- деди.\nИмом Фарро: «Мўминлар амиридан ҳурматлироқ кишини билмайман»- деб жавоб берди.\nХалифа: «Йўқ, балки, ўрнидан турмоқчи бўлганда оёқ кийимини олиб келиш учун икки валиаҳд ўзаро талашган ва биттадан олиб келишга рози бўлган киши энг азизроқ ва ҳурматлироқдир»-деди.\nИмом Фарро: «Эй мўминлар амири, бундай қилишларидан қайтармоқчи бўлдим, лекин, мақтовга лойиқ ва бундай шарафли ишдан уларни қайтаришни хоҳламадим. Ривоят қилинишича, Ибн Аббос розияллоҳу анҳу Ҳасан ва Ҳусан розияллоҳу анҳумлар отга чиқаётганларида отнинг узанги (яъни отга чиқаётганда одам оёғини ош ерга қўйиб чиқадиган нарса)сини ушлаб турганлар. Буни кўрган атрофдагилар: “Ёшингиз улуғ бўла туриб, шу ёш болларга шундай қиласизми?“- дейишди. Шунда Ибн Аббос розияллоҳу анҳу: “Эй жоҳиллар, жим бўлинг фазл аҳлини фазл эгаларигина билади“- деб жавоб қилдилар»-деди.\nХалифа: «Агар шундай қилганизда, мен ўзим сизни койиган ва бу ишингиз учун маломат қилган бўлардим. Инсон қанчалик катта бўлмасин уч кишига ҳурмат ва тавозеъ қилишда доим кичик бўлади. Булар: ота-онаси, устози ва султонидир» -деди.\nҲа, албатта, иснон қанчалик мартабали ва улуғ инсон бўлмасин ота-онаси ва устозига доимо эҳтиром кўрсатиши, уларнинг ҳурматларини ўз жойига қўйиши лозим..\n2284240cookie-checkКим бахтлироғу, ким азизроқ ???no\nОлдингиЛайлутул қадр ва ундаги ҳикматли ишларКейингиҚадр кечасини қандай кутиб оламиз?


22 октябр 2021, Тошкент вақти: 08:35\nҚирғиз расмийлари Россия президенти Владимир Путиннинг 20 сентябрда Бишкекка ташрифи доирасида имзоланган шартномаларнинг моҳиятини очиқладилар. Россия Қирғизистоннинг 189 миллион доллар қарзидан кечиб, ГЭС лоийҳаларига 2 миллиард 450 миллион доллар сармоя ётқизади.\nРасмий маълумотга кўра, Россия Қирғизистонда қурилиши режалаштирилган Қамбарота-1 ва Норин ГЭС каскадлари лойиҳасини молиялаштиради. Шартномага асосан, жами 5 та ГЭС қурилади. ГЭСлар улушининг 50 фоизи Россияда, 50 фоизи Қирғизистонда бўлади. ГЭСларга сарфланган маблағ ўзини оқлагунига қадар гидроиншоотлардан фойдаланиш Россия ихтиёрида бўлади. Қирғизистонга электр энергиясини Хитой, Покистон, Афғонистон ва бошқа давлатларга экспорт қилиш ҳуқуқи берилади.\nМазкур лойиҳаларга сарфланадиган маблағ ҳақида Қирғизистон иқтисодиёт вазири Темир Сариев маълумот берди:\n-Юқори Норин ГЭСлар каскади қурилишига 400-450 миллион доллар, Қамбарота-1 ГЭСи қурилишига эса 2 миллиард доллар атрофида маблағ сарфланиши ҳисоблаб чиқилган, -деди Темир Сариев.\nРасмийга кўра, ГЭСлар қурилиши учун сарфланадиган 2 миллиард 450 миллон доллар маблағни Россия беради.\nЎзбекистон мазкур ГЭСлар қурилишига қарши чиқаётган эди. Бироқ музокаралардан сўнг журналистлар саволларига жавоб берган Владимир Путин ҳам, Алмазбек Атамбаев ҳам ГЭСлар қурилишида Ўзбекистон ва Қозоғистоннинг иштирок этиши тарафдорлари эканини, мана шу йўл билан Ўзбекистоннинг қаршилигига барҳам берилишини айтиб ўтдилар.\nҚирғизистон Хавфсизлик кенгашининг собиқ раҳбари Мирослав Ниёзов қирғиз томони иқтисодий ривожланиш учун Ўзбекистон қаршилигига қарамай мазкур ГЭСларни қуришга мажбур бўлишини айтди:\n-Ўзбекистон қарши бўлаяпти, бироқ Қирғизистоннинг бошқа йўли йўқ. Сув бизнинг асосий бойлигимиз ҳисобланади. Вақти келиб сув товар сифатида баҳолана бошлайди. Ўзбекистон ва Қозоғистон минтақага углеводородларни берса, Қирғизистон минтақага сув беради. Шунинг учун ҳам бу масалани маданиятли тарзда, халқаро меъёрларга амал қилган ҳолда, ҳеч қандай зўравонликларсиз ва таҳдидларсиз ҳал қилиб олишимиз керак, -деди Мирослав Ниёзов.\nБундан ташқари, Россия Қирғизистоннинг 500 миллион долларлик қарзининг 189 миллион долларидан кечди. Қарзнинг қолган 300 миллион доллари 2016 йилдан бошлаб 10 йил оралиғида, яъни ҳар йили 30 миллион доллардан кечиб борилади.\nБунинг эвазига Қирғизистон 2017 йилдан бошлаб Қант шаҳридаги Россия ҳарбий ҳаво базаси ҳозирлиги муддатини яна 15 йилга узайтиради.\nЖурналистларнинг “Россия президенти билан музокаралар давомида Бишкекдаги Манас АҚШ базаси масаласи кўтарилдими?” деган саволига Қирғизистон президенти Алмазбек Атамбаев “Йўқ” деб жавоб берди.\n-Биз Америка базаси масаласини муҳокама қилмадик. Аммо мен 2010 йилдан бери “Манас” аэропорти фақат фуқаровий авиация учун хизмат қилиши керак, деб айтиб келаман. 2014 йилдан бошлаб “Манас” яна фуқаролар учун хизмат қиладиган аэропортга айланади. Мен бу фикримдан қайтганим йўқ, -деди Алмазбек Атамбаев.


Она табиат 15.04.2020 13:28\nАпрель қоридан Тошкентдаги қанча дарахтлар зарарланди?\nАпрель ойининг илк ўн кунлигида нисбатан совуқ оби-ҳаво сақланиб қолмоқда. Шу кунларда Тошкентда ёғиб ўтган қор ҳам пойтахтдаги дарахтларга жиддий таъсир кўрсатди. Ижтимоий тармоқларда ва оммавий ахборот воситаларида шаҳар кўчаларида синиб, ағдарилган дарахтлар сурати тарқалди. Тошкент бўйича бир қанча дарахтлар қор ва шамолдан зарар кўрди.\nТошкент шаҳар ҳокимияти матбуот хизмати иқлим ўзгариши шаҳар дарахтларига қандай таъсир этганини баҳолаш учун мутахассис билан суҳбат уюштирди.\nЎрмон хўжалиги илмий-тадқиқот институти директори ўринбосари Нурулло Мухсимов совуқ ҳавонинг дарахтларга таъсири бўйича муфассал тушунтириш берди.\n- Нима сабабдан айни кунлардаги қор ва ёмғир ҳатто узоқ йиллик дарахтларнинг ҳам илдизига қадар зарар етказди?\n- Кутилмаганда ёққан қор дарахтларнинг вегитация (метеорологик шароитларга кўра йилнинг ўсимлик ўсиши ва ривожланиш вақти) даврига тўғри келди. Бу пайтда дарахтлар гуллаган, барг чиқарган, ҳатто мева тукканлари ҳам бор эди.\nТабиийки баҳорда кучсизлашган дарахт учун ёмғир ва қор қўшимча босим бўлди. Қиш мавсумида дарахтлар ухлагани ва унинг шохларида қўшимча юк бўлмагани туфайли бундай ҳолат жуда кам кузатилади.\n- Авваллари ҳам шундай ҳолат кузатилармиди?\n- Ўтган йилларда ҳам бундай ҳодисалар бўлиб турарди, аммо жорий йилда бироз кўпроқ дарахт зиён кўрди. Тошкент шаҳар Экология ва атроф муҳитни муҳофаза қилиш бошқармаси берган маълумотларига кўра, 8 апрель санасида 6968 та дарахтга зиён етган. Хусусан, уларнинг 745 таси илдизи билан зарарланган яъни улар энди қайта тикланмайди.\n- Асосан қандай турдаги дарахтлар зарар кўрди?\n- Асосан игна баргли, мевали ва манзарали дарахтлар бу синовга чидай олмади.\n- Бундай ҳолатларни камайтириш учун дарахтларга қандай ёрдам беришимиз мумкин?\n- Мавсум аввалида қайси дарахтларга шакл берилган ва ортиқча шоҳлари буталанган бўлса, ўша дарахтлар камроқ зиён кўради. Шоҳлари синган дарахтлар яна қайта тикланади, аммо илдизи билан қўпорилган дарахтларга ёрдам қилишнинг имкони йўқ.\n- Мевали дарахтларга қай даражада зиён етди?\n- Аксарият мевали дарахтларимиз гуллаб бўлган эди. Шунинг учун у қадар катта йўқотиш бўлди деб айта олмайман. Менинг ҳозирги кузатишимча 10-15 фоиз ҳосил зарар кўрган. Аммо айни кунларда энди гуллашни бошлаган ёнғоқ дарахти кўпроқ зарар кўрганлигини тахмин қилмоқдамиз.\n- Бундай ҳодиса сўнгги маротаба қачон кузатилган?\n- 2014 йил апрель ойида ( минус) -10 даражадан ҳам совуқроқ ҳарорат бўлган. Ўша йили ёнғоқ дарахтлари жуда кам мева берган. 4-5 йиллик новдалар эса бутунлай зарар кўрган. Тоғолди ҳудудларидаги ёнғоқ дарахтлари 2-3 йиллаб ҳосил бермаган эди.


Парвез Мушарраф Кобулга келди\nПокистон президенти Парвез Мушарраф Афғонистон раҳбари Ҳомид Карзай билан музокара ўтказиш учун Кобулга келди. Бу сафар икки мамлакат ўртасидаги муносабатлар бирмунча совуқлашган пайтга тўғри келди.\nСўнгги пайтларда Афғонистоннинг жанубий вилоятларида толиблар жангарилари анча фаоллашиб, тез-тез террор ҳужумлари содир этилмоқда. Афғонистонда хавфсизлик билан боғлиқ вазият ёмонлашгандан сўнг Кобул расмийлари Покистон ҳукуматини чегара ҳудудларида террорчиларга қарши етарли чоралар кўрмаётганликда айблаган.\nАйни шу вазиятда П.Мушаррафнинг Кобулга келиши икки ўртадаги муносабатларга ойдинлик киритиши кутиляпти.\nАфғонистон Ташқи ишлар вазирлиги матбуот вакили Аҳмад Моҳан “Озодлик” мухбирига Покистон президенти Парвез Мушаррафнинг ташрифи чоғида терроризмга қарши биргаликда кураш масаласи муҳокама қилинишини айтди.\n“Музокара чоғида хавфсизлик, Афғонистонни қайта тиклашда Покистоннинг роли, минтақавий ҳамкорлик ва икки томонлама алоқаларга оид бошқа масалалар муҳокама этилади. Биз Покистон ҳукумати ҳозиргидан кўра анча кўп иш қила олишини анча вақтдан бери гапириб келяпмиз. Биз терроризмга қарши курашда Покистон кўпроқ ҳамкорлик қилишига доим умид қилиб келганмиз. Терроризм манбаларини йўқ қилишда Покистон ҳукумати Афғонистон ва халқаро кучлар билан ҳамкорлик қилиши керак”, – деди вазирлик вакили.\nПокистон Ташқи ишлар вазирлиги матбуот вакили Тасним Аслам ҳам икки давлат раҳбарлари ўзаро алоқалар, иқтисодий ҳамкорлик, шунингдек, терроризмга қарши курашда ҳамкорликни кенгайтириш масалаларини муҳокама қилишини билдирди.\nП.Мушаррафнинг Кобулга келишидан бир кун олдин Покистон ҳукумати Афғонистон билан чегарадош вилоятлардаги толиблар тарафдори бўлган қуролли гуруҳлар билан тинчлик ҳақида келишув имзолади.\nПешавор шаҳридаги “Ариана” университети раҳбари Абдулла Донишманд “Озодлик” мухбири билан суҳбатда Афғонистонда зўравонликлар содир этаётган гуруҳларга қарши кураш Покистон манфаатига ҳам хизмат қилишини таъкидлади.\n“Афғонистондаги беқарор вазият Покистондаги беқарор вазият демакдир. Агар Афғонистонда кескин вазият юзага келиб, уруш аланга олса, у Покистон ҳудудига ҳам тарқалиши шубҳасиз”, - деди А.Донишманд.\nУ Парвез Мушаррафнинг Кобулга сафари айрим тушунмовчиликларга барҳам бериб, икки давлат алоқалари яхшиланишига туртки бўлишига умид қилди. Бироқ Афғонистондаги айрим газеталар Покистон раҳбарининг ташрифи натижасида икки давлат муносабатлари яхшиланишига шубҳа билдирди.\nП.Мушаррафнинг Ҳ.Карзайдан ташқари Афғонистон парламенти аъзолари билан учрашуви ҳам режалаштирилган. Унинг НАТОнинг Афғонистонга уч кунлик ташриф билан борган бош котиби Яаап де Ҳооп Схеффер билан учрашиши ёки учрашмаслиги ҳозирча маълум эмас.\nПокистон президенти охирги марта Афғонистонга 2002 йилда борган.